Guggenheimek 12 hileko programa prestatu du 20. urteurrena ospatzeko

Bilboko museoak bi hamarkada beteko ditu 2017ko urriaren 19an, eta, “Arteak dena aldatzen du” lelopean, 12 hileko jarduera egitarau oparoa prestatu dute ospatzeko.

Hemeretzi milioi bisitariren muga gainditzear dagoela, Bilboko Guggenheim museoak, hogeigarren urteurrena ospatzeko, arte eta kultura programa abiatuko du bihar, ostiralarekin, nazioarte mailan erreferente bihurtuta.

?Arteak dena aldatzen du? lelopean, 2017ko urriaren 19an, duela 20 urte zabaldu zuten egun berean, bukatuko den jarduera errenkada oparoa prestatu dute. Hasteko, aurtengo urriaren 22 eta 23an doakoa izango da museorako sarrera.

Ospakizun programak hiru helburu nagusi ditu: Europa eta nazioarte mailako panorama artistikoan lortu duen tokia indartzea, Euskal Herriko inguru artistiko eta kulturalarekiko harremana estutzea eta Bilboko motor ekonomiko gisa duen zeregina sendotzea.

Juan Ignacio Vidarte museoaren zuzendari nagusiak prentsaurrekoan azaldu duenez, ?euskal erakundeek sortu zutenean museoari ezarri zizkioten helburuak bete direlako pozik? egingo diote aurre ospakizunari.

?Pozik ospatuko dugu osasun ona daukagulako hogeigarren urteurrenean: hemeretzi milioi bisitariren muga gainditzear gaude, eta inoizko udarik onena izan dugu bisitari kopuruari begiratuta?, esan du.

?Grinatsu eta bertan gozo gelditu gabe?

Vidartek azaldu duenez, datu onak gorabehera (ia 19 milioi bisitari jaso ditu, horietatik 11,5 milioi, % 61, atzerritarrak, batez ere frantziarrak eta estatubatuarrak), ?umiltasuna oinarri hartuta eta bertan gozo gelditu gabe? museoak nazioartean duen izena indartzeko ?grinatsu? lan egingo dute.

Arte programazioari dagokionez, behin-behineko hamaika erakusketa antolatu dituzte, horietako hiru tamaina handikoak. Besteak beste, espresionismo abstraktuari buruzko atzera begirakoa egingo dute, 2017ko otsail eta ekain artean, baita XIX. mendeko Parisko abangoardiei buruzkoa eta Bill Viola bideo-sormenaren aitzindariaren lanari buruzkoa ere.

Kontserbazio proiektua

Gainera, Guggenheimek bere bildumako 14 lan zaharberrituko ditu, denboraren joanak, Itsasadarraren inguruan kokatuta daudelako edo teknologia zaharkituta gelditu delako, higatu egin baititu.

Besteak beste, ?Arku gorriak? Daniel Bueren frantziarraren lana dago, Salveko zubian kokatutakoa, edo ?Su iturria? Yves Keinen lana, museoaren kanpoaldeko urmelean dagoena.

Gainera, uriko eragile artistiko eta kulturalekin lankidetza jarduerak egingo dituzte, hala nola 2017an euskal artista onenen erakusketa bat.

Doako bisita, urriaren 22 eta 23an

Gainera, urriaren 22 eta 23an museora doan sartu ahal izango dira herritarrak.


Berako Gure Txokoa dantza taldeak Euskal dantzen ikastaroan hasteko deialdia egin du

Larunbat eguerdian bilduko dira Iamotenean

Berako Gure Txokoa dantza taldeak Euskal dantzen ikastaroan hasteko deialdia egin du. Larunbat honetan, urtarrilaren 26an, eguerdiko 12etatik 1etara Iamotenean euskal dantzen matrikulazioa eginen dute, aurten 6 urte bete behar dituztenetik aitzinera. Dantza taldetik jakinarazi dutenez, larunbatean agertzerik ez duenak ordu horretan Gure Txokoa Elkarteko telefonora deitzen ahal du, 948 630314 zenbakira.

Mus txapelketa azkarra otsailaren 2an

Bertze aldetik, Gure Txokoa elkarteak mus txapelketa azkarra ere antolatu du otsailaren 2an, larunbatean, Iamotenean. Txapelketa hau irekia izanen da, beraz nahi duen guziak har dezake parte, elkarteko kide izan edo ez izan.

Txapelketa arratsaldeko 16:00etan hasiko da, baina izen ematea arratsaldeko 15:00etatik aitzinera egiten ahal da, Iamoteneako ostatuan eta bikote bakoitzak 12 euro ordaindu beharko ditu.

400 euro eta txapela irabazleentzat

Sariei dagokienez, irabazleek 400 euro eta txapela eramanen dituzte, azpitxapeldunek Hirurak Bat landa etxeen elkarteak eskainitako lau pertsonentzako asteburua, hirugarrenek bi afari Zubiondon eta laugarrenek bi afari Zalainen. Horretaz gain, finalaren aintzinetik, bertan dauden partehartzaileen artean Martikoren lote bat zozketatuko da.


San Juan bezperan giro bikaina sortu zen kiroldegian

Umeendako egun berezia izan zen martitzena. Ikasturte amaierako eguna izateaz gain Guraso elkarteak jokoak antolatu zituen kiroldegi inguruan.

Marrazkiak egin zituzten, mozorrotu eta makillatu egin ziren... jokoak ere antolatu zitzaizkien. Sua piztu aurretik tripa bete zuten gaztetxekoen txitxiburduntziarekin eta guraso elkartearen ogitartekoekin.


Laudioko Jaietako "brigada moreak", erasoei autodefentsa feministaren bidez erantzuteko prest

Bideoa plazaratu dute Laudioko Jaietan "emakume, bollera eta transentzako" egingo dituzten "brigada moreak" aurkezteko.


Esker ona jaso zuten 29 hernaniarrek, odol emaile izateagatik

Gipuzkoako odol emaileekin batera jaso zuten domina, Urnietan.

Urtero bezela, odol emaileei omenaldia egin zien Gipuzkoako Odol Emaileen elkarteak. Pasa berri den igandean izan zuten ospakizunetarako eguna, eta bertan izan ziren omenaldia jaso zuten 29 hernaniarrak. Esker ona jaso zuten, odola 25 aldiz, 40 eta 50 aldiz emateagatik.

Urnietako Oianume jatetxean elkartu ziren, festarako. Guztiak elkartu eta intsignia eta diploma banaketa egin zuten lehendabizi; eta ondoren, elkarrekin bazkaldu zuten.

Hernaniarrak, anfitrioi

Aurten Hernaniko ordezkaritzari egokitu zaio festa eguna antolatzea eta Luis Intxauspe Alkatea eta Glori Mendinueta zinegotziak bertan izan ziren. Alkateak esker hitzak izan zituen odol emaile guztientzat, egiten duten ekarpenagatik: «oso gutxitan eskertzen da, baina berebiziko garrantzia du»

800 odol emaile, Gipuzkoan

Datuei erreparatuz gero, aurten, Gipuzkoan, 800 odol emaile egon direla esan zuen Sabin Urzelaik, Elkarteko Lehendakariak: «35.000 odol emate egin dira, 10.000 pertsonen bizitzan izan du eragina. Beste pertsona bati bizitza ematea oso garrantzitsua da, eta askotan, ahaztu egiten dugu.

50 urte, datorren urtean

Datorren urtean 50 urte beteko ditu elkarteak, eta bi erronka zehaztu dituzte: odola ematen jarraitzea eta gazteengana iritsi eta animatzea.

Erronka berria

Erronka berria ere badute datozen urteetarako: 2 urtetan 500 emaile lortzea. Emaileak 50 urtetik beherakoak izan behar dute.


Arbizuko Kiroldegiak astelehenean irekiko ditu ateak

Maskara jantzita sartu beharko da eta eskuak garbitu beharko dira. Ez da aurretiazko txandarik hartu behar izango eta gimnasioko makinak bi eremutan banatuko dituzte, gimnasioan eta frontoian

Atzo zabaldu zituen ateak Altsasuko Kiroldegiak, eta astelehenean, ekainaren 22an, Arbizuko kiroldegiaren txanda izango da. Zerbitzu segurua eskaintzeko beharrezko neurriak hartuko dituzte Arbizun, eta astelehenetik aurrera ohiko ordutegian zabalduko dute, 10:00etatik 21:30era. Asteazkenean, San Juan egunean, itxita egongo da. Hasiera batean ez da aurretiazko hitzordua hartu behar izango; kiroldegiko langileek aforoa errespetatzen dela ziurtatuko dute. “Ikusten badugu erabiltzaile asko etortzen direla, orduan aurretiazko txanda hartzearena aztertuko genuke, baina printzipioz normal zabalduko dugu eta guk kontrolatuko dugu aforoa. Eguneroko martxarekin ikusiko dugu aldaketa egin behar den ala ez” adierazi du Arbizuko kiroldegiko langile batek.

Arbizuko kiroldegira maskara jantzita sartu beharko da. Sartu eta gel hidroalkoholikoarekin eskuak garbitzea derrigorrezkoa izango da. Oinetakoak desinfektatzea ere aztertzen ari dira. Ohiko zerbitzu guztiak zabalik egongo dira, aldagelak, dutxak eta baita sauna eta bainu turkiarra ere, baina beharrezko segurtasun neurriak eta aforoa kontuan hartuta. Igerilekuei dagokienez, kale bakoitzeko 2 igerilarirendako tokia egongo da, eta haurrak ibiltzen diren eremu zabalagoan aforoa kontrolatuko da. Ildo honetan, eskatutako araudi berria beteaz, 14 urtetik beherako neska-mutikoak adineko pertsona batekin sartu beharko dira.

Gimnasioaren kasuan, makinak bi eremutan banatu dituzte. Gimnasioan muskulazio makinak egongo dira eta kardioko makinak –korrika egiteko zintak, bizikletak, ergometroa eta beste–frontoira jaitsi dituzte, kirolarien elkarren arteko distantziak errespetatzeko.

Orain arte abuztuko bigarren hamabostaldian Arbizuko kiroldegia itxi egiten zen, baina aurten ez istea aztertzen ari dira. Bestalde, kiroldegiko bazkideei ez zaie apirileko, maiatzeko eta ekaineko erreziboa pasa, uztailean ordainduko dute hurrena. Ikastaroei dagokienez, ikastaroa egin gabe gelditu zirenei, bonu bat emanen zaie eta 2020/2021 ikasturtean berriz izena ematen badute, bonu horrekin ordainketaren konpentsazioa eginen da.


Hiri hondakinak kudeatzeko estrategia aurkeztu du Ingurumen diputatuak

Hiri hondakinak kudeatzeko Gipuzkoako Foru Aldundiaren estrategiaren berri eman du Arrasaten Juan Carlos Alduntzin Ingurumen diputatuak. Horretarako, Laia Valenzuela izan du alboan, estrategia diseinatu duten Europako bost adituetako bat. Azken honek esan du, estrategia berriarekin geratzen diren azken hondakinak ez direla txokoak eta, ostera, errauskailutik ateratako liratekeenak bai.

Arrasateko eta inguruko herrietako ordezkari politikoak eta herritarrak batu ziren joan den egubakoitzean Arrasaten, hiri hondakinak kudeatzeko Gipuzkoako Foru Aldundiak diseinatu duen estrategiaren nondik norakoak ezagutzeko.


Lanak enpresaren irregulartasunen aurrean "ezikusiarena" egitea egotzi dio Udalari Erandioko PPk

Hirigintza arloan, Erandioko Udalak mantentzen ari den "pasibotasuna" salatu du udalerri horretako talde popularrak, "irregulartasun baten aurrean, horren erantzuleari zigorrik jarri ez diotelako udal arduradunek, euren betebeharra izanik". Hain zuzen ere, eraikinak berriztatzen jarduten duen Lanak enpresari buruz ari da Javier Ruiz Erandioko PPko bozeramaileak (argazkian). Zinegotziak adierazitakoaren arabera, "lizentziarik gabe" ari da beharrean Lanak. "Horretaz gain, enpresaren inguruetan bota ohi dituzte obretatik batutako hondakinak, horretarako inolako baimenik eduki gabe". Euren salakera "hainbatetan" plazaratu arren, kasurik ez dietela egiten diote popularrek.


Egokitzapena

Ia egunero heltzen zaizkigu gure bizitza hobetuko duten proposamen miragarrien zerrendak. Zer egin beharko genukeen lan munduan arrakasta lortzeko edota munduko zoriontsuenak izateko. Oraingo honetan, baina, mentalki indartsuak diren pertsonek egiten ez dituzten gauzen zerrenda irakurri dut. Egin ezin diren hogei gauza dira guztira, tartean confort gunea edo gune erosoa deitzen dion horretan gelditzea edota aldaketak ekiditea leudeke.

Aldaketak, egoera berri eta ezezagunak. Haur eskolan legez, gustura hartuko lukete askok egoera berrietara egokitzeko aldi seguru bat, babestu bat. Zerbait txarto dabilenean telefonoa hartu eta etxera bueltatzeko aukera izatea. Gurasoen magalera. Ohiturak ematen baitigu segurtasuna, txarra izan arren ezagun izateak.

Egunotan hainbat eskolatako pasilloetan entzuten diren negar asko barre algara bihurtuko dira gerora. Aldaketa txarrerako ere izan daitekeen arren (askok ikasturte osoan ere ez dute gustura egoterik lortuko), aldaketak aberasgarri ere badirelako. Lagun berriak, lankide berriak, lan berriak, proiektu berriak... Laster zahar izango direnak, eguneroko, ohiko edo tradizio. Jaizkibel konpainiako Amets Mariskal gazteak Alardearen tradizioaz egunkari honetan zioena adibide; «Beraientzat tradizio da mutilak bakarrik ateratzea; niretzat tradizioa da denak ateratzea».

Egokitzeko denbora gehiago edo gutxiago behar izaten dugu, eta egokitzapenik ezean, salto egitea tokatzen da lantzean behin, edo hegan egitea, jausterakoan nork eutsi izango duzun jakin gabe. Min hartzeko arriskua hor dago, baina askoz txarragoak dira salto egiten utzi nahi ez dizutenak, zure hobebeharraren izenean, beraien hobebeharrerako. Edota azken aukera moduan xantaia emozionala erabiltzen dutenak, erruduntasun sentimenduaren bila.

Ezta, Cameron?


Idia, eta, atzetik, gurdi oparoa

Eibarrentzat oparoa izan da 2018a. Zelaian, lehen taldeak ondo amaitu zuen aurreko denboraldia, Lehen Mailan jarraitzeko helburua beteta, eta bertan jarraitzeko oinarriak jartzen ari da sasoi honen lehen erdian ere. Bulegoetan, Kirol Hiria Areition (Bizkaia) egiteko erabakia hartu dute akziodunek.

Eibar, 2015eko udaberrian Lehen Mailara igo zenean, idi flakoa zen. Jatekorik falta ez zuena, baina neurriz justu antzekoa. Besteak beste, edo batez ere, baliabideetan. Nekez eska ziezaiokeen esaneko idi hari gurditik tiratzeko, eta ezta beharrik ere, atzetik ez baitzuen gurdirik. Eta, edukitzekotan, txikia eta arina zen.

Joan dira urteak balentria hartatik, eta Lehen Mailan jarraitzen du lehen taldeak. Horrek dirua eta oparotasuna ekarri dizkio klubari, eta zelaiko lan onaren zutabe sendoaren gainean ari da eraikitzen etorkizuna Eibar. Bukatzear den urte honek ondo azaltzen du binomio horren berri. Gurdia sortuz joan da, handituz, eta gurdiak ezinbestean behar du idi indartsua orain. Idiak dakar telebisten dirua gurdira, eta horko obra, fitxaketa, kontratu berritze eta bestelako gastuak ordaintzeko ezinbestekoa da dirutza hori.

Urte honen lehen erdian lan ona egin zuten idiek, eta berdintsu dabiltza bigarrenean ere. Gurdi astuna eroso antzean dakarte.

SAILKAPEN HISTORIKOALehen Mailan jarraitzeko oinarri sendoak jarri zituen taldeak urte honen hasieran. Aurrekoaren amaiera onari segida eman zion, eta, Liga bukatzeko bigarren itzuli osoa falta bazen ere, 2018ari ekiterako nahiko garbi zegoen Eibarrek elitean segituko zuela beste denboraldi batez, gutxienik. Ez zen ezusterik izan, eta aise lortu zuen helburua Jose Luis Mendilibarren taldeak. Europarako sailkatzeko aukerak ere eduki zituen, baina, azkenera pixka bat behera egin zuenez, amets hori bete gabe amaitu zuen 2017-2018ko denboraldia.

Amaiera ez zen garratza gertatu, ordea. Izan ere, sailkapen historikoa erdietsi zuen taldeak, bederatzigarren bukatu baitzuen; Lehen Mailan denetik ez du hain goian amaitu. 51 puntu batu zituen sasoiaren amaieran, eta, datu horretaz gain, beste hau ere oso argigarria da denboraldiari neurria hartzeko: jaitsiera 22 puntu atzetik utzi zuen Eibarrek.

Asmo berarekin ekin zion taldeak oraingo denboraldi honen hasieran, eta badoa aurrera. Emaitzetan ez bada ari ere jokoan erakutsitakoa gauzatzen. 21 punturekin harrapatu ditu Gabonetako oporrak. Lehen itzulia amaitzeko, bi partida falta zaizkio: Vila-real etorriko da Ipuruara datorren urteko lehen jardunaldian, eta Bartzelonan amaituko du Ligaren aurreneko erdia.

Beste kontu ilunago batzuk azaldu zaizkio Espainiako Kopan, lehen kanporaketan bota baitu kalera Eibar Sporting Gijonek, Bigarren Mailako taldeak.

EMAITZA HISTORIKOAKontu alaiagoak izan ziren Ipuruan duela gutxi, azaroaren 24an. Data hori ez da inoiz ahaztuko hirian, emaitza historiko batena izan baitzen: Eibarrek astindu handia eman zion Real Madrili. 3-0 nagusitu ziren armaginak, Escalanteren, Enrichen eta Kike Garciaren golekin, eta, horrenbestez, aurreneko aldiz irabazi zion talde handienetako bati Lehen Mailan denetik.

ALDAKETA GUTXI TALDEANLehen Mailan denetik, Eibarrek bide honi heldu dio taldea osatzean: aldaketa gutxi egin zale bihurtu da, lehen ez bezala. Ondorioz, udaberrian taldean amaitu zuten jokalari askok bertan segitzen dute, eta horrek lana errazten die denei: jokalariei eta entrenatzaileari. Elkar ezagutzeko lana egin beharrik ez. Hala ere, udan bete behar izan zituen pare bat zulo handi: Dani Garcia kapitaina eta Ander Capa Athleticen daude. Bazen kezka kapitainak ez ote zuen bete ezina izango zen zuloa utziko, baina inor gutxi oroitzen da. Lehen zeuden Diop eta Jordan dotore ari dira moldatzen zelaiaren erdian.

Aurreko sasoitik falta diren beste jokalariak hauek dira: Lomban, Yoel, Jovanovic, Junca, Fran Rico eta Alejo. Etorri direnak, berriz, beste hauek dira: Bigas, Cucurella, Calavera, Sergio Alvarez, De Blasis, Pere Milla, Hervias eta Cardona.

Jokalarien artean, nabarmendu egin behar da Pedro Leonek bizi izan duen sufrikarioa urte honetan. Lesioek erasan diote erdilariari, eta apenas jokatu ahal izan duen. Duela hilabete pasatxo, osatua zegoenean eta jokatzera itzultzeko pronto, oinean beste lesio bat izan zuen, eta operatu egin behar izan zuten berriz ere.

MENDILIBARREN JARRAIPENALehen taldearen eta klubaren barruan izan zen kontu bat denak aztoratu zituena: Mendilibarrek kontratua berrituko zuen edo ez. Luze iraun zuen kontuak, eta jarduna ibili zen leku guztietan. Entrenatzaileak data bat eman zuela hizketan hasteko, klubak berandu irizten ziola... Bi aldeak hizketan ari ziren bitartean, eta tarte horretan zabaldu zen Mendilibarrek beste eskaintza batzuk ere bazituela. Azkenean, maiatzaren 2an iragarri zen kontratu berritzearen albistea.

Lasaitu ederra hartu zuten klubean, eta Amaia Gorostiza presidenteak ez zuen ezkutatu hori denboraldia agurtzeko afarian, Arraten. Boligrafo bat oparitu zion Mendilibarri, eta hitz hauek esan zizkion: «Tori opari hau, datorren urtean lehenago berritu dezazun kontratua».

IPURUAN, HARMAILA BERRIAAsko aldatu da Ipurua Eibar Lehen Mailara igo zenetik, eta itxura berritua dauka gaur egun. Gehiago berrituko da Mendebaldeko harmailako lanak amaitzen direnean. Ikusle gehiago sartu ahal izango dira, eta harmailaren azpian aparkalekua egingo dute. Orain arte egon den bezala, futbol zelaia ere izango du alboan. Lanen harira, leundu egin da EAEko erakundeen eta klubaren arteko harremana, Eusko Jaurlaritzak milioi bat euro emango baitizkio.

KIROL HIRIA, AREITIONIpuruakoa ez da izango, ordea, Eibarrek egin beharko duen lanik handiena. Ez behintzat, neurriz, ezta estrategikoki ere. Kirol Hiriari ateak irekita daude, akziodunek administrazio kontseiluak aurkeztu zizkien bi aukeretako bat aukeratu zutenetik. Areitioko (Bizkaia) kokapenaren alde egin zuten urri amaierako batzarrean, Eibarren bertan egiteko aukeren aurretik. Areitiokoa da administrazio kontseiluak nahi zuena, «klubaren beharrei erantzuteko egokiena» delako. Erraz nagusitu zen bozketan Bizkaiko herriaren hautua, eta, bi urteren buruan, Eibarrek Kirol Hiria izango du, behin lanak hasten direnetik.

Lau futbol zelai izango ditu, eta bosgarrena egiteko aukera ere eskaintzen du. Klubeko talde guztiak ariko dira bertan lanean, baita lehen taldea ere, klubeko agintariek «estrategiko» gisa izendatu duten gune horretan. Eibarko Untzaga plazatik zortzi minutura dago. Eibartarren artean eztabaida egon zen hain eraikin garrantzitsua hiritik kanpo egin nahi zutelako, eta buruko min handiak eragin zizkien gaiak Amaia Gorostizari eta gainerako kontseilariei.

Beste kezka batek ere hartu zuen eztabaida: bideragarria izango al da halako azpiegiturari eustea egunen batean lehen taldea Bigarren Mailara jaisten bada? Klubeko agintariek ez dute zalantzarik, eta, azterketa ekonomiko guztien datuekin, azkar erantzun izan diote galdera horri, baiezko indartsuarekin. Gehiago ere aipatu dute, kirol helburuak ere tartean sartuta:«Bigarren Mailara jaisten garenean, igotzeko lehian ibiliko direnetako bat izateko ezinbestekoa dugu itxurazko Kirol Hiria edukitzea».


D-Pintxosen diskaren grabaketako irudiak

Legazpiko D-Pintxos taldeak diska berria kaleratu du. Ame estudioan grabatu dute lana, eta Zazpiak Bat izena du. Pasa den astean diskaren grabaketako irudiak biltzen dituen bideoa sareratu zuten. Youtuben dago ikusgai.

• D-Pintxos taldeak bere lehenengo diskoa grabatuko du datorren astetik aurrera


'Nik ere baditut ikasketak, nola homologatu' ikastaroa urriaren 15ean

Aurten, beste behin ere Tolosaldea Garatzen-eko Migrazio eta Aniztasun sailak Tolosako Udalaren laguntzarekin Nik ere baditut ikasketak, nola homologatu informazio saioa antolatu du. Honako ekitaldi hau Jabetze Eskolaren baitan kokatzen da eta urriaren 15ean egingo da Tolosako kultur etxean.

Emakume askok jatorrizko herrietan ikasketak burutu zituzten, baina egun ez daude horretan lanean. Bigarren hezkuntza, batxilergo, ikasketa tekniko edo goi mailakoen homologazio, balioztatze eta onarpen prozesuaren inguruko informazioa, aholkularitza eta orientazioa emango dira informazio saioan. Hitzaldi irekia da eta nahi duen orok parte hartu dezake dohainik.

Dinamizatzailea: Katja Reinberg Castello. Bidez Bide elkarteko kidea.

Eguna: 2015eko urriak 15, 18:00etan.

Lekua: Tolosako kultur etxean.


Eragozpenak trafikoan eta aldaketak autobus zerbitzuan, jaialdiagatik

Hondarribia Blues Jaialdia dela eta, gaurtik eta igandera bitartean ezingo da Zuloaga kalean aparkatu, eta bihar, larunbata, eta etzi, igandea, kalea oinezkoentzat soilik egongo da irekita. Hori horrela, Higer merkataritza elkarteak eta herriko artisauek azoka antolatuko dute asteburuan.

Trafiko mozketak autobusei ere eragingo die gaur 15:30etik hasita. E20 (Hondarribia-Errenteria-Pasaia-Donostia), E27 (Hondarribia-Irun-Errenteria-Pasaia-Donostia) y E25 (Hondarribia-Irun) autobusei eragingo die. “Egunean zehar Hondarribitik ateratzeko geltokia Foru kalean egongo da. Foru kaleko geltoki horretatik eskuinera egingo da bira, gero Mourlane Mitxelenatik jarraitzeko, Sokoako biribilgunera iristeko, eta bertatik ezkerretara bira egiteko, Donostia kaletik; bertan geldiunea egingo da eskailera mekanikoen parean. Hortik ibilbideak Soroeta kaletik jarraituko du, eta beste geldiune bat egingo du 6 zenbakian (Eguzki Lore etxea). Ondoren Santa Engraziarantz jarraituko du, gero ohiko ibilbidearekin jarraitzeko”, azaldu dute udaletik.

Halaber, Irunera bidean lau geltoki gutxiago izango ditu ibilbideak: Itsasargi kalea, Bernat Etxepare (Korreos), Sabin Arana (San Jose Eskola) eta Zumardikoa.

Gauez autobus gehiago

Bestela, kontzertuetara datozenentzat Ekialdebusek gaueko zerbitzua indartu du, bai Hondarribia Irunekin lotzen duen E78 linea zein Gipuzkoako hiriburuarekin duen E77 linea, Irun, Errenteria eta Pasaiatik igarotzen dena. Gaueko zerbitzuaren ordutegi zehatzak ezagutzeko bisitatu ekialdebus.net webgunea.


Hondarribiko kirol emaitzak

FUTBOLA

Erregional Preferentea (mutilak)

Hondarribia – Allerru 3–2 (sailkapena)

Gorengo Maila (neskak)

Beti Gazte – Hondarribia 1–1 (sailkapena)

Gazteen Ohorezko Maila (mutilak)

Hondarribia – Ekintza 3–1 (sailkapena)

Gazteen Lehen Maila (mutilak)

Real Union Club Sad – Hondarribia 5–1 (sailkapena)

SASKIBALOIA

Lehen Maila (neskak)

Hondarribia Ikasbasket – Easo San Martin Merkatua 49–64 (sailkapena)

Gazteen Errendimendu Maila (neskak)

Zast Zarautz – Torrealday Asesores Hondarribia 54–75 (sailkapena)

Gazteen Errendimendu Maila (mutilak)

Ama Guadalupekoa Ikasbasket (atsedena)

ESKUBALOIA

Euskal Liga

Il Capo Hondarribia – Gure Auzune 37–22 (sailkapena)

Gipuzkoako Bigarren Maila

Il capo Hondarribia – LanaAloña Mendi 31-27 (sailkapena)


Susanen paperak

Eredu bat hautatzekotan, misantropia barojarra hautatuko luke.

Adiskide minak esan dit gaur bertan, buru-makur kafeari eragin bitartean, misantropo sentitzen dela. Ez nau harritu, senarrak utzi, lankideak plagiatu, ikasle begikoenaren zinismoa agertu eta azkenotan bere biografian pilatu diren halako ezbeharrak oro gogoan hartuta. Baina berak ezetz. Misantropoen elkartean sartzeko arrazoia, gainezka eragin diona, zeharo amorratzen duena hauxe da: bart Susan Sarandon Una madre imperfecta (The Meddler) filmean ikusi izana, happy end ergel batean J. K. Simmons-en besoetan bukatu izana batik bat. Amatxo alargun alai nekaezin positibo eskuzabal bihurtuta ikusi egin behar emakume sendo ekintzaile hori.

Halere, ez omen dago emakume misantropo izateko eredurik erraz aurkitzerik. Top 10-ean bakarra dago: Patricia Highsmith, baina adiskideak ez du "...ankerra, gupidagabea, bihotz-gogorra, maitaezina, hotza" izan nahi –horrela deskribatu zuen, hil ondoren badaezpada, Otto Penzler EEBBko bere argitaratzaileak–. Eta gizonetan? Adiskideak ez du bere misantropia ikuskizun bihurtu nahi, automutilazioaz eta norberaren gorotzetan irauliz, GG Allin abeslariak bezala. Ez du odola lapurtu nahi, ez du inor hiltzeko gogorik. Eredu bat hautatzekotan, misantropia barojarra hautatuko luke, alegia, onbera denak bizirauteko behar duen babeslekua.

Esan dit berak ez duela Sarandon-en pertsonaiak bezala bukatu nahi, amatxo dibortziatu alai nekaezin positibo eskuzabal eta astuna –batez ere astuna–. Itzea-n zarratu beharra duela, beraz, liburu eta oroitzapen artean, ixilean. Kuxinez betetako dibanean irudikatzen du bere burua, katu bi behintzat inguruan, bata pertsa zuria eta bestea Cheshire katua, noski. Erretzera itzuliko dela, oraingoan shishan nagusiki, eta berriro whiskiaren zale bilakatuko dela. Are seme-alabek ere deitzen diotenean, telefonoa hartzekotan –ez baita ziur beti hartuko dienik– ahots loguratsuz erantzungo diela, ahoarekin etengabeko ke-gurpilak eratu bitartean.

"Ez da horrenbesterako izango", esan diot nik. Burua makurtu du berak: badaki ez dudala ondo eramaten Susanen kontra aritzea, are gutxiago gosaltzeko orduan.


Illatiren egutegirako argazkiak urriaren 15era bitartean bidal daitezke

Illati euskara elkarteak urtero kaleratzen duen egutegia osatzeko argazki lehiaketa antolatu du aurten ere. Hasiera batean argazkiak aurkezteko azken eguna irailaren 30a zen, baina Illatiko kideek epea urriaren 15era arte luzatzeko erabakia hartu dute. Oraingoz hamabost bat pertsonek bidali dituzte argazkiak, eta gehiago jaso nahi dituzte.

Ura da gaia

Egutegirako argazkiek Idiazabalen ateratakoak izan behar dute, eta ura da parte hartu nahi dutenei proposatu dieten gaia. Argazkiak aldaize.illati@gmail.com helbidera bidali behar dira, egilearen izen abizenak zehaztuz.


Koarentenako egunerokoa: zortzigarren eguna (martxoak 21)

Kafetera martxan jarri eta balkoira atera naiz. Udaberriko eguraldi ederra dago eta hori gutxi ez balitz, aurreko mendian dauden hiru astoak arrantza egin eta egin dabiltza, pozik. Belarra jan, maldan gora eta behera ibili, belarra jan. Une honetan astoa izan nahiko nuke, lau hankakoa, bikoa normalean ere banaiz eta.

Egun lasaia izango da gaurkoa, hala erabaki dugu Internet bidez egindako bileran. Zoramena izan da astea, eta lanean bagaude ere, lasai antzera hartzea erabaki dugu. Nire kasuan aldizkariko erreportajea idatzi dut, ia takada batean. Kalean eguraldi ederra egiten du, baina ezin da atera bi ardo hartzera asteburu normal batean gertatu ohi den bezala. Lanean jarri naiz, behingoagatik bada ere, kontzentratuta. Egoera normal batean kostatuko litzaidake testua goiz berean hastea eta bukatzea. Gaur ez zait asko kostatu.

Lanerako The Smiths taldearen maratoia egin dut. Prentsan irakurri dut taldeko abeslari izan zen Morrisseyk disko berria atera duela, eta, gainera, ona dela. Taldearen jarraitzailea izan nintzen (eta naiz), eta baita abeslariarena lehen urteetan. Baina denborarekin fatxa, ultra, arrazista bihurtu da, eta paso haren ezer erostea. Hala ere, The Smiths nire edukazio musikaleko ardatzetako bat da. Goiz partean ‘The Smiths’, ‘Meat is murder’, ‘The queen is dead’ eta ‘Strangeways, here we come’ diskoak jarri ditut jarraian. Beste lau ere baditut, baina nahikoa horiekin, saturatuta ez bukatzeko.

Lan aldetik gauza lasai dagoela eta, siesta egiteko aukera izan dut. Saiatu, behintzat, saiatu naiz. Ez, ez dut lo hartzea lortu, baina sofan luze-luze botata egote hau ez da gaizki egon.

Imanolek testua zuzenduta bidali dit, eta azken ukituak eman dizkiot erreportajeari. Danirekin ere harremanetan jarri naiz, berak egingo dizkigulako ilustrazioak.

Bitartean bi talde espainiarren diskoak jarri ditut, Los Enemigos eta Surfin’ Bichosenak. Biak asko gustatzen zaizkit, bereziko Los Enemigos. Espainiako letra egile onenetakoa da Josele Santiago, onena ez bada. ‘Desde el jergón’ zuzenekoa jarri dut, eta baita bolumena igo ere. Apirilaren amaieran Bilbon jotzekoak ziren. Ea hau dena bukatzen denean bira jarraitzeko gai diren. Surfin’ Bichosena, berriz, ‘Hermanos carnales’ jarri dut. Garai batean, orain hamarkada batzuk, askotan entzun nuen diskoa da. Baina gauza batengatik edo besteagatik azken urteotan jarri gabe neukan. Eta oso disko ona da, iruditeria erlijiosoz betetakoa.

Albacetekoa da taldea. Albacetekoak baita ere gehien gustatzen zaizkidan komikoak ere (Faemino y Cansadorekin batera), La hora Chanante/Muchachada Nuiko jendea. Eta Albaceten girotuta dago nire pelikula gogokoenetakoa, ‘Amanece que no es poco’. Zer gertatzen da Albaceten? Zer dute hango uran? Hau igarotzen denean joango ote naiz egun batzuk pasatzera?

Telebista aurrean jarri naiz eta... ez dago ezer.

Musika jarri dut berriro ere, Mogwai talde eskoziarraren ‘Special moves’ zuzenekoa. Isiltasunetik bortizkerira salto egiten zuen musika, edertasuna inoiz galdu gabe.. Ez daukat irakurtzeko gogorik, orain ez behintzat. Sofan bota, musika entzun eta eguna bukatu zain geratu naiz.


L7 taldea ere arituko da Azkena Rock Festival jaialdian

Iaz itzuli zen L7 taldea, eta ekainean Gasteiz bisitatuko dutela iragarri dute Azkena Rock jaialdiko antolatzaileek.

90eko hamarkadan AEBko rock alternatiboaren izarretako bat izan zen L7 taldea. Hasiera batean punk rock doinuak landu zituzten, eta gerora grunge musikari heldu zioten.

1985ean jaio ziren, Donita Sparksek eta Suzi Gadnerrek elkar ezagutu zutenean. Hiru urte geroago egin zuten debuta, eta 1990ean Smell The Magig disko arrakastatsua argitaratu zuten. 1992an, berriz, Bricks Are Heavy iraupen luzeko lana kaleratu zuten. Disko horretan, besteak beste, "Pretend We're Dead" kantua jaso zuten.

Ordutik aurrera, ehunka jaialditan aritu dira, eta zenbait pelikuletan, bildumetan… ere parte hartu dute. Hiru disko gehiago (Hungry For Stink, 1994an; The Beauty Process: Triple Platinum, 1997an, eta Slap-Happy, 1999an) aurkeztu zituzten, 2001ean desagertu ziren arte.

Iazko abenduan taldearen itzulera iragarri zuten, eta ekainean Gasteizen egongo dira, Azkena Rock Festival jaialdian, rock alternatiboaren aitzindarietako bat direla erakusteko.

AZKENA ROCK 2015

Ekainak 19 eta 20

ZZ TOP TELEVISION performing Marquee Moon L7 RED FANG BLACK MOUNTAIN EAGLES OF DEATH METAL J.D. McPHERSON REIGNING SOUND THE DUBROVNIKS OFF! THE WHITE BUFFALO CHUCK RAGAN & THE CAMARADERIE POWERSOLO SVEN HAMMOND HIGHLIGHTS …eta beste hainbat talde

Sarrerak

Bi eguneko bonua 72 euroan dago salgai. Otsailaren 25ean bukatuko da aipatu eskaintza. Hortik aurrera 79 euroko prezioa izango du bi egunerako txartelak.


Gure esker ona euskarara hurbiltzeko ahalegina egin dutenei


Ibai-arteko hainbat saltokik ez dute itxiko abuztuan

Ibai-artek, erakundea osatzen duten saltokien abuztuko ordutegia zein izango den jakinarazi du. Dendarien erakundeak taula bat osatu du, non saltokiak gaika antolatu diren. Izan ere, hainbat dendak abuztuko lehen astean izango dute soilik zabalik, baina, Zubiagak, Angela Estetika Zentroak eta Rezusta Karrikirik, besteak beste, ez dute denda itxiko abuztuan.


Euskara XXI mendean: erabiltzaileen gida - Osoitz Elkorobarrutia / Zuhar

Euskaltzalea zara baina egunean 8 orduz erdaraz egiten dizun ordenagailu baten aurrean zaude? Hartu horko errotulki beltz hori eta egin Euskal Herrian Euskarazen marrazkiloa zure pantailan, orain.

Euskaraz bizi nahi? Informatika inoiz euskalduna izango bada soft libreari esker izango da. Jada ez dugu proiektu itxi eta zentralizatuetan sinisten. Guztien parte hartzea baimentzen duen soft librearen filosofiak, ordea, bagarena izatea baimentzen digu.

Eta partehartzerik oinarrizkoena, ezinbestekoa, erabilera bera da. Nik ez dizut gezurrik ezango, askatasun teknologikora doan bidea ez da egun batean egiten, baina urrats bakarrarekin hasten da. Norberak eman behar duena,

noski. (Maitek Andoniri urrats bat eman dio... ez du zentzu handirik, ala bai? ).

Euskaltzalea zara baina ez informatikan iaoa? Ez duzu zertan lapurrik aberatsenaren sistema eragilea gaur bertan kendu behar zure ordenagailurik, egin dezakezu bihar ere. Gaurkoz nahikoa da zure eguneroko tresnak euskaratu eta askatzearekin. Hori, euskaraz bizitzeko aukera duzula jakinda, ez baduzu nahiago eguneko 8 ordu erdaraz bizitzea. Kasu horretan erantzi ofizialtasuna dion kamiseta hori, eta den denok anai.

Ez da erretzeari uztea, zure ohiturak apur bat aldatzearekin egin duzu, egunkaria euskaraz irakurtzen hasi zinenean bezala.

- Microsoft Internet Explorer erabiltzen duzu?

Instalatu Mozilla. 2003ko nabigatzailerik onena izendatu dute PCWorld eta Linux Journal aldizkariek, eta erabiltzaileek irakurle sarietan editoreen aukera berretsi dute. Gainera librea da eta euskaraz dago.

http://www.librezale.org/mozilla

- Microsoft Outlook Express postarako? Esaiozu agur komuneko katetik tiratzean. Mozillak posta ere kudeatuko dizu, eta Viagra erostea edo Nigeriako dirudunekin negoziotan hastea ez badago zure hilabete honetako plangintzan, zaborra automatikoki zakarrontzian sailkatzen irakatsi ahal diozu. Txakurrak zapatilak ekartzea ez bazenuen lortu, lasai; honek ederto ikasten du.

http://www.librezale.org/mozilla

- Microsoft Office amodio gutunak eta iraultzaren garrak idazteko? Hori erromantikoa iruditzen al zaizu? OpenOffice erabiltzen hasi eta gero ezer faltan botatzea kostatuko zaizu. Soft Librearen seme kuttunetako bat da, eta hau ere euskaraz dago (hau bai jaia!)

http://www.euskadi.net/euskara_soft/indice_e.htm

- Ados, modem bidez guzti hori deskargatzea lana da, baina zure partetik apur bat jarri beharko, ez ala? Baina ezin baduzu, agian hurbil bizi den inor aurkitu dezakezu galdetuz gero:

http://www.librezale.org/foroa

- Erabilera zalantzak? Instalatzean arazorik? Libre sentitzea zein goxoa den kontatu nahi duzula? Librezale foroan ere.

On egin, askatasuna plater osasuntsua da.


Alarma egoera urtarrilaren 15a arte luzatzea proposatu du Gobernuak

Ministroen Kontseiluak ezohiko bilera egin du. Exekutiboaren proposamena datorren ostegunean bozkatuko du Kongresuak osoko bilkuran.

Alarma egoera urtarrilaren 15era arte luzatzea proposatzea adostu du gaur Ministroen Kontseiluak, Gabonetako oporretan aire eremuaren normalkuntza bermatzeko, Jose Blanco Sustapen ministroak bilera amaitu eta gero azaldu duenez.

Ministroen Kontseiluak ezohiko bilera egin du Diputatuen Kongresuan. Exekutiboaren proposamena datorren ostegunean bozkatuko du Kongresuak osoko bilkuran.

CiU, EAJ eta CC alderdien laguntza du Espainiako Gobernuak, baina talde guztiek proposatu ditzakete aldaketak.

Abenduaren 4an onartutako Errege Dekretuak ezarritako baldintza berdinetan luzapena eskatuko dutela azaldu du Rubalcabak.

"Gertakariak oso larriak izan ziren eta aire trafikoaren kontrola normaltasunera itzuliko dela bermatzea Gobernuaren betebeharra da, abenduaren 3a baino lehen aireportuetan zegoen egoerara itzultzeko. Horregatik, urtarrilaren 15era arte denbora ematea adostu dugu, herritarrek gehiago bidaiatzen dutelako egun horietan eta aire nabigazioko sistemetan zorrotzak izan behar garelako", aurreratu du Rubalcabak.

Kongresuko eztabaidan protagonista Ramon Jauregui Presidentetzako ministroa izango dela adierazi du Barne ministroak. Osoko bilkurak ostegunean neurriari oniritzia ematen baldin badio, Ministroen Kontseiluak luzapen dekretu bat onartuko luke datorren ostiralean.

Ezohiko Ministroen Kontseiluan, alarma egoera luzatzeko dataren inguruan "desadostasunik" izan ez dela azpimarratu du Rubalcabak, eta erabakia hartzeko Estatuko Kontseiluaren txostenik "beharrezkoa ez" zela defendatu du.

PP

Bestalde, aire-kontrolatzaileen gatazkari irtenbide bat emateko orduan Gobernuak duen "ezintasuna eta aginte falta" agerian utzi du alarma egoeraren luzapenak, Soraya Saenz de Santamaria PPko bozeramailearen ahotan.


Guardia Zibilak hamar lagun atxilotu ditu Hernaniko Herrira mugimenduaren egoitzan

-Euskal Herriko beste egoitzetan ere sartu ziren, eta guztira 18 lagun atxilotu dituzte. -Egoitzak itxi dituzte eta baita sare sozialetako 150 perfiletik gora, eta 38 web orri ere. -Hernanin tentsio uneak izan ziren, eta gutxienez zauritu bat bazen. -Herri Asanblada, gaur, 19:30etan, Biterin.

Guardia Zibilak hamar lagun atxilotu zituen atzo Hernaniko Herrira mugimenduaren egoitzan. Eloy Velasco epaileak agindutako polizia operazioa da eta hego Euskal Herriko beste lau egoitzetan ere sartu ziren.

Goizeko 09:45etan sartu zen Guardia Zibila Hernaniko egoitzan eta momentu horretan barruan zeuden 12 lagun identifikatu zituen. Horietako bi aske utzi zituen eta beste hamar atxilotu, testiguek Kronikari jakinarazi ziotenez.

Espainiako Barne Ministerioaren arabera 18 atxiloketa izan dira eta «Amnistiaren Aldeko Batzordeen oinordeko» izateagatik egin dute Herrira mugimenduaren kontra.

Velasco epaileak egoitzak ixteko agindua eman du, eta baita sare sozialetako 150 perfiletik gora eta 38 web orrialde ere. Horrez gain, bankuko kontuak blokeatu dituzte.

Operazioak, egun guztia

Egun guztia iraun zuen operazioak, eta goizeko 10:00ak ezkeroztik herritar asko bildu zen Plaza Berri inguruan. Ezker Abertzaleko kideak ere bertan izan ziren, besteak beste: Luis Intxauspe Alkatea, udal zinegotziak, Martin Garitano Diputatu Nagusia, edo Xabier Mikel Errekondo Amaiurreko ordezkaria.

Ertzaintza 11:30ak aldera azaldu zen Plaza Berrira, eta Guardia Zibila eta jendearen tartean egon zen operazioak iraun zuen bitartean. Gauean 23:00ak inguruan bukatu zuten miaketa.

Hernaniko egoitzan atxilotutakoak hauek dira: Ibon Meñika, Manu Ugartemendia, Jesus Mari Aldunberri, Nagore Garcia, Jon Garai, Sergio Labaien, Eneko Iglesias, Jose Antonio Fernandez, Oskar Sanchez eta Roberto Noval.

Eta gainerako zortzi atxilotuak hauek: Ekain Zubizarreta, Amaia Esnal, Eneko Ibarguren, Ane Zelaia, Imanol Karrera, Gorka González, Beñat Zarrabeitia eta Francisco Javier Balda.

Alderdien iritziak

Jorge Fernandez Diaz Espainiako Barne Ministroaren hitzetan, «Herrira da Amnistiaren Aldeko Gestoren eta Askatasuna plataformaren oinordekoa, eta ondorioz, ETAren gertu gertuko mugimendua». Barne Ministroak dioenez Herrirak antolatzen zituen «preso politikoei egindako ongi etorriak» eta bertan «terrorismoari gorazarre» egiten zitzaion, eta «ondorioz, ETAko biktimei umillazioa».

Alderdi eta mugimendu askok salatu dute polizia operazioa. EH Bilduko Julen Arzuagak adierazi duenez, «Giza eskubideen kontrako eraso honek baketik eta normalizaziotik urruntzen gaitu». Eusko Jaurlaritzako Josu Erkorekak «gainditutako garaiak» direla jakinarazi du. PSE-EEko Jesus Egigurenek «zentzugabekeria politiko eta juridikotzat» jo du gaurko operazioa, eta beste hainbat taldek ere salatu dute: Ernai, Lokarri eta Udalbiltzak, esaterako.

Istiluak Hernanin

Jendetza haundia pilatu zen atzo Plaza Berri inguruetan, operazioaren kontra, eta istiluak izan ziren Ertzaintza eta herritarren artean. Gutxienez zauritu bat izan zen.

Herri Asanblada gaur

Herri Asanblada egingo dute gaur, 19:30etan Biterin, atxiloketei buruz hitz egiteko.


TUALOOP EGURREZKO JOKOA, 16 MAKILA 4 UZTAIL MILA JOKU

Gaurkoan TUALOOP joko berriarekin gatoz! 16 egurrezko makila eta 4 uztail ereabilita mila aukera eman dizkigun jokua.

Edarto pasa genuen aurreko asteburuan joko berri honekin. Joku honekin, material gutxirekin 1000 joko ezberdin sor daitezkela ikusi genuen. Gazteekin batera buruari buelta batzuk eman eta gustora ibili ginen, sorkuntza eta imaginazioa garatzeko joku ezin hobea!

Argazki honetan uztailak porterian sartzen saiatzen ginen binaka taldeak antolatuz. Ipurdia buztita bukatu arren jokoan gustora ibili ziren gazteak

Gure inguruko edozein material aprobetxatuta jolastu genuen. Hemen Patineteak aparkatzeko egitura erabili genuen jolaserako eta uztailak makiletan sartzea zen xedea! Nahiko kostatu arren bukaerarako eskua hartu genion jokoari

Eta nola ez, mila aukera ematen dizkigun Slacklinea ere erabili genuen jolasteko!! taldean zein bakarka! joku koperatiboak lantzeko ere benetan joko aparta!


Elkartasun doinuak Greziaraino hel daitezen

Bergarako Orkestra Sinfonikoak Pasabide seguru baten eskubidea, giza eskubidea kontzertua emango du hilaren 28an. Errefuxiatuen inguruan kontzientziak piztea du xede, eta musikaren bitartez integrazioa lantzen duen elkarte bati lagunduko diote.

Urriaren 28an kontzertu berezia izango da Udal Pilotalekuan (20:30). Bergarako hainbat herritarren ekimenez, SOS Arrazakeriaren, Bergarako Orkestra Sinfonikorena, Udalaren eta Kutxa Fundazioaren laguntzaz gertatzen dabiltza emanaldia.

Errefuxiatuen egoera salatzea eta ezagutaraztea xede duen elkartasun kontzertua da, eta izenburua Pasabide seguru baten eskubidea, giza eskubidea da. "Gaur egun errefuxiatuentzat ez dago Europarako pasabide segururik, eta horren ondorioz milaka izan dira hildakoak", azaldu du SOS Arrazakeriako Nora Ugarteburuk.

Batutako dirua El Sistema Greece GKEari bidaliko diote. Greziako ume errefuxiatuen integrazioan lan egiten dute, hezkuntza musikalaren bitartez. "350 ume ingururekin lan egiten dute Greziako sei lekutan. Greziar umeekin eta errefuxiatuekin abesbatzak, klaseak... sortzen dituzte", dio Ugarteburuk. Hala, lotura estuak sortzen dituzte umeon artean.

Antolatzaileek diote kontzertua "benetan hunkigarria" izango dela, kontzientziak piztea baitute helburu, eta herritarrak animatu dituzte joatera. Kontzertuaren bitartez gerrarengandik ihesi doan familia baten istorioa kontatuko dute.

Bushnaq, gonbidatu berezia

Kontzertuan gonbidatu berezi bat ere izango da, Suad Bushnaq kontzertu eta film konpositore arabiar-kanadarra. Jordanian jaioa, munduko konpositore arabiarrik ezagunenetarikoa da.

Istorio kuriosoa dago Busnaqen etorreraren atzean. Alfredo Gonzalez Chirlaque Orkestrako zuzendaria errepertorioa prestatzen ari zela Bushnaqen Gadhan (Tomorrow) obrarekin topo egin zuen, eta berau erabiltzeko baimena eskatzean, Bushnaqek bere burua eskaini zuen emanaldian parte hartzeko. Hortaz, Bergaran izango da hilaren 28an, eta azken entseguak orkestrakoekin egingo ditu.


Lasarte-Oriako sorgin dantza larunbatean Ezpalak jaialdian

Iruñeako Duguna dantza taldeak Ezpalak jaialdia antolatu du aurten ere. Jaialdirako aukeratutako dantza Sorgin Dantza da eta bertara gonbidatu dute Lasarte-Oria. Herriko zortzikoarekin batera Byttomfoten folkedansgruppe (Oslo, Norvegia) Callús-eko bastoners-ak (Callús, Katalunia) Xiberoko Ikastoletako Ikasle Ohien Elkartea (Zuberoa), Loramendi Dantza Taldea (Aretxabaleta, Gipuzkoa), Le Quadrille Occitan (L'Union - Frantzia). Jaialdia El Burgo plazan ospatuko da 18:00etatik aurrera. Lehenago alde zaharreko kaleetatik kalejira egingo dute taldeek.

Zortzikoteak entseguak egin ditu egun hauetan.Larunbatean ospatuko da Iruñean Ezpalak dantza jaialdia. Duguna elkarteak antolatzen duen topaketa honek dantza bat aukeratzen du urtero hau burutzeko eta aurtengoan Sorgin Dantza izan da. Hau dela eta Lasarte-Oriako zortzikotea gonbidatu dute beratara hemengo Sorgin Dantza jende aurrean erakusteko.

Iruñeako El Burgo plazan izango da erakustaldia 18:00etan hasita baina aurretik, 17:30ean kalejira abiatuko dute taldeek alde zaharreko kaleetatik barrena. Herriko zortzikotearekin batera Osloko Byttomfoten folkedansgruppe, Callús-eko bastoners-ak Kataluniatik, Xiberoko Ikastoletako ikasle ohien elkartea, Aretxabaletako Loramendi dantza taldea eta L'Union, Frantziatik, Le Quadrille Occitan taldea arituko dira.

Zortzikoteak hainbat entsegu egin ditu larunbatean dena ondo atera dadin. Herritik autobusa aterako da dantzariak eta euren senideak, lagunak eramateko. Honetan oraindik lekua dago beraz dantza jaialdira joan nahi duten herritarrei aukera eskaintzen die Ttakunek. Honetarako Ttakuneko bulegotik pasa behar da izena ematera.


Doi-doia irabazi dio TAU Baskoniak Unicajari, 98-100

Luzapenean eskuratu dute arabarrek garaipena, ACBko beren seigarren kopa.

Luzapenean eta ioi-ioia irabazi zion atzo TAU Ceramica Baskoniak Malagako (Andaluzia, Espoainia) Unicaja taldeari: 98-100. Hala, Gasteizko taldeak bere seigarren ACB Kopa irabazi zuen. Atzokoa zirrara handiko zeingehiagoka izan zen. Lehenago, larunbatean, Bartzelona garaitzea lortu zuten arabarrek.

Partidaren amaiera arrunt parekatua izan zen, eta luzapena beharrezkoa izan zen. Baskoniak bere seigarren kopa lortu zuen horrela (1995, 1999, 2002, 2004, 2006 eta aurtengoa).

Hirugarren laurdenaren amaieran 57-60koa zen markagailua eta laugarrena berdinketarekin bukatu zen, 87-87. Joseph Gomisek eskura izan zuen titulua Unicajarentzat bukaerara heltzeko 10 segundo geratzen zirelarik.

Luzapenean ere tentsioa eta berdintasuna izan ziren nagusi, baina Ivanovicen taldeak Aito Garcia Renesesena gainditzea lortu zuen. Pete Mickealen saskiratze doituak erabakigarriak izan ziren (20 puntu).

Alineazioak eta saskiratzeak hauexek izan ziren:

TAU Ceramica Baskonia: Prigioni (4), Rakocevic (18), Mickeal (20), Splitter (12), McDonald (8) —hasierako bostekoa—; Teletovic (20), Ilievski (2), Vidal (16), San Emeterio (-) eta Barac (-).

Unicaja Malaga: Cabezas (5), Jimenez (2), Welsch (8), Haislip (23), Archibald (16) —hasierako bostekoa—; Gomis (16), Cook (9), Gabriel (3), Ndong (13) eta Berni Rodriguez (3).

Tarteko emaitzak: 17-18, 27-25, 13-17, 30-27 eta 11-13.


«Taldearekiko konpromisoak eta inplikazioak garrantzi haundia dute»

Noiz eta nolatan hasi zinen ume edo gazteak entrenatzen?

Gutxi gora behera, orain dela 14 urte, 1992 inguruan. Gehienak bezela, ikastetxeko talde bat entrenatzen hasi nintzen.

Hasiera hartatik hona, zein da egin duzun ibilbidea?

Lehenengo, Maria Auxiliadora ikastetxean egon nintzen sei urtez, benjamin, alebin eta infantilekin. Gero, San Ignacio ikastetxera joan nintzen eta han hiru urte egin nituen, kadeteekin eta jubenilekin. Oso oroitzapen onak ditut urte haietaz. Eta handik, Hernanira etorri nitzen 2002-2003ko denboraldirako.

Zergatik Hernani? Beste klubek ez duten zerbait ikusten al diozu?

Hernanira, hemengo entrenatzaile batek deituta etorri nintzen, orduan ohorezko jubenila zena zuzentzera. Banuen Donostiako talde baten beste proposamen bat ere, eta ia adostuta neukan hara joatea. Baina azkenean, hona etorri nintzen. Arrazoietako bat da, Hernanik, klub serio baten itxura duela kanpoan, bai egoteko eta bai entrenatzeko. Nik entrenatzea dut gustoko, baina adibidez, lehenago egondako klubetan, entrenatzailea, txoferra, arropa garbitzailea, etab... izaten nintzen eta horrek asko nekatzen du. Gustora aritu nintzen talde haietan, baina Hernanik entrenatzeko aukera hobeak ematen dizkit.

Zein da hemen daramatzazun urteetaz egiten duzun balorazioa?

Bost urte daramatzat hemen eta balorazio orokorra oso ona da. Lehenengo urtea ez zen batere ona izan, zaila, bai deportiboki (mailaz jeitsi ginen) eta baita giroa ere. Halere, horrek, gauza asko ikasteko balio izan zidan eta orain esperientzia positibo bezala hartzen dut. Bestela, orokorrean, oso gustura nabil. Horregatik jarraitzen dut hemen.

Baseko kirolean soilik lan eginda bizitzea oso zaila da. Zein da zure ogibidea?

Erraza al da biak tartekatzea?

Zaila baino gehiago, ia ezinezkoa da hortik bizitzea. Baino ez dakit hortatik bizi nahi dudan ere, nik futbola ´hobby` baten moduan hartzen dut, eta nahiago dut horrela jarraitu. Orain dela gutxi arte, irakasle bezala egiten nuen lan eta orain Matia Fundazioa-n ari naiz. Oraingoz, nahiko lan malgua da ordutegi aldetik eta futbolarekin jarraitzeko bidea ematen dit. Lan mota askorekin ez da erraza biak tartekatzea; ez baita entrenamentuak egitea bakarrik (astean 6-7 ordu), hauek etxean planifikatzea, beste taldeak ikustea, etab... ere egin behar izaten da. Ezkutuko lan hauek egiten ere denbora asko pasatzen da.

Gazteagotan fubolean aritua zara. Ordutik, asko aldatuko zen oinarrizko futbola lantzeko era. Zertan?

Ikaragarri aldatu da. Lehen, fisikoki adibidez, dena oso gogor eta aerobiko egiten zen, korri asko egin eta talde osoak batera. Esaterako, ez zen atezainentzako lan espezifikorik egiten, eta orain bai. Taktikoki ere, asko aldatu da; lehen, atzeko lerroarentzat eta aurrelarientzat aspektu berdinak lantzen ziren eta orain ez. Lan askoz espezifikatuagoa egiten da gaur egun. Baina bazegoen gauza bat, agian orain ez dagoena; psikologikoki, taldearekiko eta klubarekiko konpromiso handiagoa hartzen zen.

Gaur egun, talde handi gehienek, asko fitxatzen dute atzerritik. Harrobia gutxiago lantzen da, edo garrantzi txikiagoa ematen zaio lehen baino?

Nire iritziz, Gipuzkoan ondo eta asko lantzen da harrobia eta oinarrizko futbola, nahiz eta beti egon zeozer hobetzeko. Gauza da, jokalari bat irteteko denbora eta pazientzia behar izaten dela, urte asko, eta maila altuetako ligetan horixe falta da. Ez dago denborarik, emaitzek agintzen dute eta ez diote etorkizunari begiratzen, hurrengo igandeari baizik. Harrobia lantzeko, ez bakarrik klubek, afizioak ere pazientzia izan behar du.

Nola ikusten duzu hernaniko futbola (taldeak, entrenatzaileak,...)?

Orokorrean ondo ikusten dut. Entrenatzaile onak dauzkagu, gazteak dira eta gogoz gainezka daude, ilusioa daukate. Gainera, konpromezu handia dute eta taldearekin asko inplikatzen dira. Eta gero emaitzak hortxe ikusten dira, maila altuko taldeak dauzkagu; Jubenil Liga Nazionala, 1go mailako jubenila igotzear, Ohorezko kadetea... Nahiz eta, taldeen maila mantentzea kostatu, hor gaude urtero.

Gorengo taldeak plantila gaztea du eta asko Hernaniko talde gazteetatik ateratakoak dira. Horrek erakusten al du gauzak ondo egiten ari zaretela?

Bai, lehen esan bezala, emaitzak ikusten ari gara. Gorengo taldeak Hernaniko azpiko taldeetatik igarotako jokalari asko ditu eta maila ona ematen ari dira. Gure helburua ez da jokalariak ateratzea bakarrik, baina honek erakusten du gauzak nahiko ondo egiten ari garela.

Zein oroitzapen dakarzkizu Txantxillak (zelaia, zaleak, giroa...)?

Oroitzapen asko (barrez). Nik bi alditan jokatu nuen bisitari bezala eta etortzen ginen bakoitzean ´a la guerra` izaten zen. Bagenekien Txantxillako partiduak beti oso gogorrak izaten zirela eta puntuak ateratzeko asko sufritu behar izaten genuen. Zaleek ere asko presionatzen zuten. Hori da pixka bat Zubiperi trasmititu behar diogun filosofia. Kanpoko taldeek ikusi behar dute hemendik zeozer atearatzeko asko borrokatu beharko dutela. Aurten mailaz igotzeko aukera handiak dituzue 1go jubenilarekin. Mailaz igotzea baino garrantzitsuagoa da taldea osatzea. Igoera lortzea, azken batean, ondorio bat da; ondo lantzearen, entrenatzearen, denon konpromisoaren eta baita taldearen mailaren ondorio bat. Horren denaren saria izan liteke igoera.

Etorkizunerako amets bat edo ilusio bat?

Nere ametsa, agian, klubeko ametsa da; hernaniko jokalari onenak hemen jarraitzea talde on bat osatzeko eta Hernani indartzeko. Hernanik lehen izan zuen maila berreskuratzeko. Bestela, nire ametsa ez da entrenatzaile bezala mailaz igotzea. Nahiago dut, edozein talde hartuta ere, nire lana ondo egitea.


Otxomaioek ez dute etenik

Igandean hainbat ekintza gauzatu zuten herritarrek -gastronomia lehiaketa eta buruhandien kalejira, besteak beste- eta gaur ere Antiguako Andra Mariko elizara jo dute udal ordezkariek eta urduñar talde batek. Geroago, kontzertua eskaini dute Foru plazan.

Argazkiak: Urduñako Udala eta Antonio Muñoz


Bilera bihar

udaletxean

Kaxko Elkartekoek bilera izango dute bihar udaletxean alderdi guztietako ordezkariekin. Bertan, Kaxkora sartzeko sistemaren inguruko kexak adieraziko dituzte, Kaxko Elkarteak egindako azken bileran hala erabaki baitzuten. Bilera bihar, 19:00etan, udaletxean.


Irma urakana Floridako Kaioetarako bidean da

Gutxienez 20 hildako utzi ditu Karibeko hainbat herrialdetan, eta kalte material handiak eragin ditu hainbat uhartetan. Igandean Floridara iritsiko da.

Miamik azkenean Irma urakanaren astindua ekidin ahal izango duela dirudi, norabidea aldatu eta Florida hego-mendebaldera doalako. Hori dela eta, ebakuazio-aginduak areagotu dituzte agintariek.

Irma Kuba iparraldera heldu zen ostiral gauean, 3. mailara gutxituta. Kaioetan nabaritu dute gaur, nahiz eta igande goizean iristea aurreikusi duten. Florida iparraldean ere antzeman dute, eta hara igande arratsaldean edo gauean espero dute.

Irma Atlantikoan inoiz izandako urakanik bortitzena da, eta kalte material handiak eragin ditu Karibeko hainbat uhartetan, San Martinen, Birjina uharteetan eta Barbudan. Gutxienez 20 hildako utzi ditu Karibeko hainbat herrialdetan.

Floridako Gobernuak etxetik ateratzeko agindua eman die 6,3 milioi pertsonei

Irmak ekar ditzakeen arriskuak direla eta Floridako Gobernuak etxetik ateratzeko agindua eman die kostaldetik gertu bizi diren 6,3 mili pertsonei, Andrew Sussman Estatuko urakanen inguruko programaren arduradunak.

"Gauez ez. Ordubete barru ezta ere. Orain", esan du Rick Scott Floridako gobernadoreak. Ildo horretatik, etxetik irten eta Gobernuak prestatutako aterpeetara lehenbailehen joateko beharraz ohartarazi du Tallahassee hiriburuan egindako agerraldian.

AEBko Urakanen Zentro Nazionalak (CNH) kaleratutako azken txostenaren arabera, Irma mendebaldetik iritsiko litzateke Florida kostaldera.


Ura kenduko dute bihar, eguaztena

Ur hornidura eten egingo dute bihar, azaroak 3, eguaztena. 08:00etatik 13:00etara ez da ur hornidurarik egongo herri osoan.contributors:

Ura kenduko dute bihar, goiz osoan. Arrazoia da hornidura desbideratu egin behar dutela Urrutxuko A.U. II 14 Unitate hirigunean.

Hori dela-eta, Zubikoa kiroldegia itxita egongo da 08:00etatik 13:00etara bitartean, ur etendurak irauten duen bitartean, alegia.


Sagardo, txakolin eta trufa denboraldien hasiera, asteko gaiak

Txotx denboraldia asteazkenean hasiko da Astigarragan, Getariako txakolina ostiralean, San Anton egunean, aurkeztuko dute, eta trufaren uzta bilketa ere hasi dela jasoko dugu larunbateko programan.


ANVri eskubideak urratu zaizkion edo ez ebatziko du Estrasburgok asteartean

Gorenak alderdia legez kanpo utzi zuenean adierazpen askatasuna eta biltzekoa urratu zituen ebatziko du

EAE-ANV alderdia legez kanpo utzi zutenean Espainiako auzitegiek giza eskubideak urratu zituzten edo ez erabakiko du Estrasburgoko Giza Eskubideen Auzitegiak, datorren asteartean, hilak 15. Espainiako Auzitegi Gorenak hartutako eta Konstituzionalak berretsitako erabakiak oinarrizko bi eskubide urratzen dituela argudiatu zuen alderdiaren defentsak: 10. artikuluan jasotzen den adierazpen askatasuna, eta 11.ean jasotzen den biltzeko eta elkartzeko askatasuna. Haiek urratu diren edo ez erabaki beharko du Estrasburgok.

Espainiako Auzitegi Goreneko 61. areto bereziak 2008ko irailaren 16an utzi zuen legez kanpo EAE-ANV alderdia, eta Konstituzionalak 2009ko urtarrilaren 29an berretsi zuen erabakia. 1930. urtean sortu zen alderdia legez kanpo uzten zuten bigarren aldia izan zen hura, frankismoan ere halaxe egin baitzuten.

Izan ere, 2007ko udal eta foru hauteskundeetara aurkeztea erabaki zuenetik —190.000 herritarren babesa jaso zuen—, EAE-ANV Batasunaren segida zela ebatzi zuen Gorenak. Konstituzionalak esan zuen ANV Batasunarekin lotzeko «nahiko froga» bazeudela, Gorenak esan gisara. Batasunari «behin eta berriz eta modu larrian» laguntzea eta «politikoki babestea» aurpegiratu zion Konstituzionalak. Espainiako Estatuaren abokatuak eta Fiskaltzak eskatuta abiatu zuten legez kanporatzeko prozesua. Haien argudio nagusia zen ANVk Batasuna finantzatu zuela «kutxa bateratua» erabilita. Halakorik esateko «nahiko froga» ez zegoela esan arren, bi alderdien arteko lotura frogatutzat eman zuen Gorenak, aho batez, bilera bakar batean.

Alderdiaren jarduera eteteko agindua ere eman zuen Gorenak orduan, baina horrek ez zuen eraginik izan, Espainiako Auzitegi Nazionaleko epaile Baltasar Garzonek alderdiaren jarduerak debekatuak baitzituen ordurako.

Alderdien kontra egiteko bi auzibide dituzte Espainiako auzitegiek. Bide zibila da bat, Espainiako Alderdien Legea eskuan hartuta alderdia bera legezkoa den edo ez aztertzen duena. Auzitegi Goreneko 61. areto bereziaren esku dago hori, eta ezin ditu pertsonak zigortu.

Beste bidea, bide penala da; Auzitegi Nazionalak baliatu izan duena. Bide horretatik ezin da alderdi bat legez kanpokotzat jo, pertsonen kontra egiteko baita. Hala ere, alderdiko kideek legea urratzen dutela ondorioztatuta, haren jarduerak eten ditzake.

Horixe egin zuen Garzonek 2008ko otsailean. Badaezpadako neurri gisa eman zuen agindua, hiru urterako, Espainiako Gorteetarako Hauteskundeetarako atarian —ANV aurkeztekoa zen—. Garzonek abiatutako ildo penalak bere bidea jarraitu du, eta orain, 43 lagun daude auzi horretan epaiketaren zain.

Ez da Garzonen auzia Estrasburgora iritsi dena, baizik eta Gorenak Alderdien Legea eskuan hartuta abiatutako auzia. Hala, ANV legez kanpo uzteko orduan giza eskubideak urratu zituzten edo ez erabaki beharko du.

Estrasburgo, bigarrengoz

Asteartekoa ez da Europako Giza Eskubideen Auzitegiak ANVri buruzko erabaki bat hartzen duen aurreneko aldia. Izan ere, alderdi horrek birritan jo du Auzitegi horretara. Alderdia artean legezkoa zela Espainiako auzitegiek 2007ko Udal eta Foru hauteskundeetara aurkeztutako 245 zerrendetatik 133 baliogabetu izana salatzera joan zen aurrena. Estrasburgok 2008ko abenduan eman zuen ebazpena, eta ez zion arrazoirik eman ANVri.

Batasunaren auziko epaia erabili zuen erreferentzia gisa Estrasburgok kasu hartan. Haren ildotik, nahiko frogatutzat jo zuen ANVren legez kanporatutako zerrendek Batasunaren jarduera jarraitzeko asmoa zutela. Zazpi epailetatik bostek onartu zuten ebazpen hori, eta bik boto partikularra eman zuten eta ANVri arrazoia onartu. Hain justu, oraingo auzian ere salatzen dena, 10. eta 11. artikuluak urratu egin zirela, zioten bi epaile horiek.

Batasuna aurrekari

ANV legez kanpo uzteko Espainiako auzitegiek baliatu zuten Alderdien Legea ontzat jo zuen, ordea, Estrasburgoko Auzitegiak. HB, Batasuna, AuB, 218 herri plataforma eta Herritarren Zerrendaren legez kanporatzea zilegi zela ebatzi zuen 2009ko uztailean. Epai berezia eman zuen, eta alderdi haiek legez kanporatzeko orduan Europako Hitzarmeneko 10. 11. eta 13. artikuluak urratu zirela aitortu arren, legez kanporatzeak ontzat jo zituen, «gizarte demokratikoarentzat beharrezkoak» zirela argudiatuta.


Inauterietarako 12 trafiko laguntzaile kontratatuko ditu udalak

Zaldunitatik Asteartitara bitarte egin beharko dute lan, Udaltzaingoarekin batera.

Eskaera orria formatu digitalean (www.tolosa.eus) nahiz Udateko bulegoan eskura daiteke, eta datorren otsailaren 5eko 13:00ak baino lehen aurkeztu beharko da.

16 urte izan beharko dira, eta eskola-graduatua izatea ezinbesteko baldintza izango da, lan horretan jarduteko. Halaber, eginkizun horiek behar bezala betetzeko, euskara jakitea ere beharrezkoa izango da.

Oinarri zehatzak kontsulta daitezke udalaren webgunean.


Esporrinekin bat

Egun gogorra izan zen aurreko osteguna. Iruñeko Udalbatzak hainbat hamarkada atzera egin zuen euskaldunon hizkuntza-eskubideen bermean. Euskara, hortaz euskaldunak, zokoratuko dituen araudia jarri zuen indarrean.

Eztabaida zuzenean jarraitu nuen eta, izan zen, bai, anekdota edo paradoxarik. Hain zuzen ere, Iruñeko zinegotzi Esporrin andreak euskara hizkuntza gutxitua zela esatean, ongi bereiziz gutxiengoa eta gutxitua. Eta, begiak piztu zitzaizkidan, neronek ere urteak daramatzadalako terminologia-borroka horretan.

Finean, ikuspegi koantitabo hutsetik, gutxiengoa multzo edo talde baten zatia da, multzo edo talde osoaren ehunekorik txikiena adierazten duena. Ikuspegi soziologikotik, aldiz, gutxiengo batek desabantaila erlatiboa duten pertsonen kategoria bati egiten dio erreferentzia, talde sozial nagusi bateko kideekin alderatuta.

Gure hizkuntzari lotuz gero, egia da bi kategorizazio horiek balekoak direla, baina egia ere bada, testuingurua falta dutela, alegia, zergatik iritsi den ehuneko txikia edo desabantaila erlatiboa izatera. Hori gutxiagotu terminoak eskaintzen digu. Soziolinguistikaren arabera, historiako uneren batean bazterketa, jazarpena edo debekua jasan duen hizkuntza bati erreferentzia egiten dio. Finean, gutxiengo izatea borondatezkoa izan ez dela adierazten du gutxitu izateak.

Gutxitua izatearen ondorioz, politika proaktiboak eta erreparatzaileak abian jarri beharra ondorioztatzen da. Paradoxikoa, halere, puntu horretan Esporrin andreak kontrako norantza hartu izana.

Onartu zuen, bai, Esporrin andreak euskarari ezpata sartu izan diotela, baina ez dago prest senda dezaketen botikak emateko. Argigarria!


AHTren kontrako martxara joateko autobusak

Oarsoaldeko Abiadura Handiko Trenaren (AHT) Kontrako Taldeak autobusak antolatu ditu urriaren lehenean Araba aldera joateko. Egun horretan martxa egingo dute Urbinatik Gasteizera goizean, eta manifestazio nazionala Gasteizen bertan arratsaldean. Bi ekimenak, 2009ko urtarrilean AHTren kontrako ekintza bategatik auzipetu zituzten sei lagunen kontrako epaiketa salatzeko dira: urriaren 5ean epaituko dituzte.

Urriaren 1ean Araba aldera joateko autobusen zerrendak Errenteria-Oreretako Landaren, Sindikaton eta Arkaitzan jarri ditizte. Lezon, berriz, Txerrimuñon eman daiteke izena: etzi (ostirala, hilak 29) da izena emateko azken eguna.


Jabier Gallaga preso algortarra Madrilera eraman dute

Uribe Kostako Amnistiaren Aldeko Mugimenduak Etengabe blogaren bitartez jakinarazi duenez, Jabier Gallaga Ruiz (argazkian) Algortako euskal preso politikoa larunbatean, urtarrilak 28, eraman zuten Kordobatik Valdemoroko espetxera. Bere abokatuak errepresioaren aurkako erakundeari esandakoaren arabera, "diligentzia judizial batzuk izango ditu otsailaren 2an (bihar) eta epaiketa otsailaren 16an. Bestalde, hilaren lehen asteazken guztietan bezala, gaur, otsailak 1, Etxerat elkarteak kontzentrazioa egingo du Bilboko Frantziako kontsulatuaren aurrean, 11:00etan. Oraingoan Aitor Elortzaren heriotza salatzeko egingo dute elkarretaratzea. Algortako iheslari politikoa hilik aurkitu zuten urtarrilaren 16an.


Errugbi taldeko jokalariak, Zurriolan

Donostiako Aste Nagusian, Hondartza Errugbi txapelketa jokatu zen igandean, Iñaki Aranaren omenezkoa. Zurriola hondartzan izan zen, eta bertan egon ziren Hernani taldeko neska eta mutilak, bi taldetxo osatuz. Herriko beteranoek ere hartu zuten parte torneoan, hirugarren talde batekin.


Blusak eta kaleak garbitzera

Zeledon San Migel elizako dorrera igota amaitu dira Gasteizko jaiak. Orokorrean, «pozik, eta gustura» geratu dira festetan parte hartu duten eragile gehienak. Ez da zauritu larririk izan, ez eta larrialdirik ere, baina indarkeria matxistak zertzelada ilunak utzi ditu jaietan.

Hasi eta bukatu egiten diren gauzen multzo horretan daude Gasteizko jaiak. Zeledon bere herrira, Zalduondora (Araba) itzultzearekin batera, gasteiztarrek blusak eta jantziak garbigailura bota dituzte. Izan ere, atzo amaitu ziren jaiak. Azken biribildua patatak errioxar erako dastatze solidarioa antolatzen eman zieten, Elikagai Bankuaren aldeko jarduera batean. Herri kirolak eta pilota txapelketetako partidak ere antolatu zituzten. Aste osoan eguzki izpiak ez dira falta izan, eta bero itogarria egin du festetan. Aste bitarteko egunak izanda, jaiak «arraro» samarrak izan direla esan dute hainbat eragilek. Hala ere, orokorrean «pozik» daude amaierako emaitzarekin.

Blusa eta neska kuadrilla ugari ikusi ahal izan dira jaietan. Blusa eta Nesken Batzordeko presidente Sergio Gonzalezek esan du jaiak «espero baino jendetsuagoak» izan direla: «Abuztuaren 5a, astelehena, izan zen egunik onena». Antolatutako ekintza guztietatik bat nabarmendu du Gonzalezek: «Asteazkenean egin zen goitibeherak sekulako arrakasta izan zuen. Oso urte gutxi dituen ekintza bat da, baina jende andana bildu du». Blusa eta Nesken Federazioko presidente Asun Ortizek, berriz, kuadrillek ostegun gauean egin zuten kalejira nabarmendu du. «Kuadrillen txarangak batu, eta sekulako giroa jarri genuen elkarrekin», nabarmendu du Ortizek.

Jende andana aritu da jaietan, baina horrek ez du arazo larririk eragin, Gurutze Gorrikoen esanetan. Andre Maria Zuriaren festetan ez da zauritu larririk artatu behar izan. Zauritu arinak egon dira, eta edanda egon izan diren pertsonak ere bai, baina inor ez da inora eraman behar izan larriki zaurituta. «Azken urteetako bolada ona mantendu da aurten», jakinarazi du Iñaki Garcia Osua Arabako Gurutze Gorriaren Larrialdi eta Osasun Zuzendariak.

Orokorrean, giro ona

Egunez soilik lan egiten duten Anboto jatetxeko langileek eguneko festa nabaritu dute: «Familia giroa egon da eguerdi eta arratsaldeetan. Berriketa martxa ederra egon da jaietan». Liskarren bat salbu, tabernariek gaineratu dute bezeroak ondo portatu direla eta errespetuz ibili direla. Barraren beste aldean lana izan dute, baina «ez hainbesterako», Iñaki Ormazabal Erdizka tabernako zerbitzariaren ustez. Zeledonen jaitsiera egunean sumatu zuen jende gehien: «Aste bitartearen eragina nabaritu da: ez da aparteko girorik egon egun hauetan».

Ez dira tabernariak bakarrik izan bezeroen «tratu ona» eta «errespetua» nabarmendu dituztenak. Xabi Diez eskulangile bilbotarra urtero joaten da Gasteizko eskulangileen azokara artelanak saltzera. Bere postura biltzen zen jendearen «eskuzabaltasuna eta borondate ona» nabarmendu ditu. Erantsi du igaro direnek «jakin-mina» erakutsi diotela. Aurten, Santa Barbara plazan jarri dute, lehenengo aldiz. Diezi gaizki iruditzen zaio aldaketa: «Leku aldaketarekin jendearengandik urrundu gara». Izan ere, lehen Senda ibilbidean kokatzen ziren saltzaileak, baina Gasteizko Udalak lekuz aldatu ditu. «Azokara propio datorren jendea bakarrik inguratzea dakar», Diezen ustetan. Hurbildu zaizkion bezeroen artean, gazte gutxi aritu direla esan du: «Jende heldua hurbildu da hona; gazte gutxiegi aukeran».

Aihotz plazan, eskulangile azokan bezala, helduen presentzia handia nabaritu dute Zuriñe Gilek eta Dorleta Martinezek, gazteena baino gehiago. Geu elkarteak Aihotz plazan jarritako txosnan ardura lanak izan dituzte Gasteizko jaietan. Hala ere, bientzat egunik gogorrenak jaiak hasi aurreko asteburukoak eta lehen bizpahiru egunak izan ziren: «Jo eta su aritu ginen egun horietan: ekintza asko zeuden plazan, eta jendez lepo zegoen». Gaineratu dutenez, «euskararen arnasgunea» bihurtu da Aihotz plaza dagoeneko: «Euskal kulturak bere tokia egin du hemen, Gasteizko erdigunean: euskararen eskaintza espazioa izan da».

Jaien itzalak

Baina dena ez da poza eta festa izan. Indarkeria matxista kasuak egon dira: azkena, herenegun. Gasteizko Mugimendu Feministak eta udalak eraso sexisten aurkako protokoloak martxan jarri behar izan dituzte, eta elkarretaratzeak egin dituzte eraso horiek salatzeko. Horrez gain, udalak antolatutako ekintzetan hamar minutuko etenaldiak izan dira. Txosnetan, berriz, mugimendu feministak ekitaldi bat egin zuen, erasoak arbuiatzeko.

Mozkorraldi kuadrillak kalejiran atera zituen kartel sexistak ere salatu dituzte. Gertatutakoaren ondorioz, Blusa eta Nesken Federaziotik kanporatu dituzte. Asun Ortizek esan du kuadrilla hori «behin betiko eta eztabaida gabeko erabakiz» kanporatu dutela. Sergio Gonzalezek, berriz, nabarmendu du Batzordeak ere ez duela kuadrilla horrekin «inondik inora» ezer negoziatuko.

Luzerako eman dute Andre Maria Zuriaren jaiek. Eta luzerako emango dute datozen egunetan ere. Aste bitarte berezia izan da gasteiztarrentzat, Zeledon jaitsi zenetik txarangak, txapelketak, kontzertuak izan baitira: aspertzeko motiborik ez da izan. Orain, jaiak amaituta, udalak eta jaietan parte hartu duten eragileek beren ondorioak aterako dituzte. Bitartean, herritarrek deskantsua hartuko dute, baita Zeledonek ere. Erratzak pasatu eta aterkiak itxi behar dira orain. Datorren urterako energiak berriztatzea tokatzen da.


Sexu eraso kasuetarako protokoloa aurkeztu dute Bilbon, festen harira

Bilboko Udalak, konpartsek eta merkatariek bat egin dute sexu erasoen aurkako ekimenean

«Herri edo hirietako festa giroa baliatzen dute zenbait pertsonak emakumeak bortxatu edo erasotzeko», Itziar Vilafranez Bilboko konpartsetako bozeramaileak egin du ohartarazpena. Horregatik, sexu erasoak jasaten dituzten pertsonek jarraitu beharreko urratsak zeintzuk diren jakiteko protokolo bat prestatu dute aurten Bilboko Udalak eta konpartsek, Aste Nagusiaren harira. Zazpikaleetako Merkatarien elkarteak parte hartu du aurten ekimenean. Boni Garcia elkarteko presidentearen aburuz, gogoz murgildu dira: «Andreei laguntzea harro egotekoa kontua da».

Protokoloaren helburuetako bat aholkularitza eta informazioa ematea da. «Gure lana emakumeari laguntza eman eta gauzak ahalik eta erosoen jartzea da», erantsi du Bilboko Udaleko berdintasun eta lankidetza saileko zinegotzi Nekane Alonsok. Baina erasoen aurrean azken erabakia izango duena emakumea izango dela nabarmendu nahi izan du.

«Kalea guztiona da, eta gizon eta emakume orok du festez gozatzeko eskubidea», gogora ekarri du Vilafranezek. Ildo horretan, urteroko kanpaina bultzatuko dutela esan du Alonsok: Bai beti da bai eta ez beti da ez.

Kale antzerkia

Aurten, berritasuna kale antzerkia da. Eginagatik distira, denak maitasun ez dira lanarekin ipuinetako maitasun istorioak errealitatearekin bat egiten ez dutela erakutsi nahi zaie gazteei. Horrez gain, larrialdi zenbakia duten 5.000 txartel banatuko dira herritarren artean. Tabernek, halaber, 430.000 ahozapi banatuko dituzte kanpainaren aldeko mezuarekin, eta 43 gune lila egongo dira. Alonsok «aurtengo festetan «sexu erasoen kontagailuari hutsean eusteko» deia egin du. Iaz jaietan sei genero indarkeria kasu atzeman ziren, eta salaketa bat izan zen sexu eraso baten harira.


Krimen perfektua

Koronabirusak istorio berriak ekarriko dizkio literaturari. Iraganekoak gaurkora eramanda. Nobela beltza, esaterako, aspaldidanik arduratu da krimen perfektuez, inork argitu ezin dituenez. Dagoeneko fikzio askotan irakurleak ederki daki zein den erruduna, istorioaren hasieratik ere. Halere, krimen perfektua gerta daiteke, esaterako, sistemak kriminala babestu eta ukiezina bihurtzen badu. Ez dira epaitzera ere iritsiko. Ez naiz gaur monarkiaz ari. Diktaduratik demokraziarako bidean pribilegioak eta ohoreak (domina pentsiodunak) gorde eta handitu zituen torturatzaile batez baizik. Asko dira azken unera arte babestu dutenak bereek krimen perfektuak izaten jarrai zezaten.

Pandemiak beste krimen perfektu batzuetarako fikziozko bidea irekiko du? Demagun torturatzaile zigorgabe bat koronabirusak jota hil delako notiziarekin hasten den nobela. Ez dago zer ikertu. Flashback baten bidez irakurleak jakinen du inpunitatez nazkatutako biktima bat (edo koronabirusak hildako biktima baten seme edo alaba, baina hori amaierara arte ez zen jakinen) hurbildu zaiola eta hitz tribial batzuk trukatu bitartean eskua eman diola, sukarrez eta justiziaz berotuta. Torturatzaileak susmo urrun bat izanen luke, baina nola salatu.


Etapa bihurri eta malkartsua, Euskal Herriko Itzulia hasteko

Euskaltel-Euskadiko Samuel Sanchez, Antion gora.

Euskal Herriko 51. Itzuliaren lehen etapa Zumarragan hasi eta bukatuko da. Udaletxearen aurrean jarriko dituzte irteera eta helmuga, hala ere, begirada guztiak Antioko igoeran jarrita daude. Orohar, Itzuliaren berezko ezaugarria da etapa maldatsuak, erronka zailak eta txirrindulariei arnasa hartzeko tarte gutxi uztea; lehenengo etapa horren erakusle izango da.

198 txirrindulari aterako dira tropelean, hogei taldetan banatuta. Itzuli osoan 31 portu igoko dituzte eta 849 kilometro bete. Punta-puntako txirrindulariak izango dira irteeran, faboritoen artean: Samuel Sanchez, Horner, Kloden, Cunego, Joaquim Rodríguez, Frank Schleck eta Gesink besteak beste.

Asteleheneko etapan Antioko igoera izango dute helmugatik gertu, baina aurretik beste bost portu igo beharko dituzte: Gabiri bi aldiz, Elosu, Aztiria eta Barbari gainak. Guztira, 151 kilometro pasa egingo dituzte eta Zumarragatik hiru aldiz igaroko dira.

Bi txirrindulari goierritarrek parte hartuko dute aurtengo Itzulian; Aitor Perez Arrieta zegamarra Lampre talde italiarrarekin ariko da eta Caja Rural taldearekin Garikoitz Bravo lazkaotarra.

Esfortzua eta ikuskizuna

Zumarragako etapari buruzko antzeko iritzia dute biek. «Etapa zorrotza da, asko eskatuko diguna. Antioko igoerak galbahea pasako du, ez dugu tropelean gailurra joko eta helmugatik oso gertu dagoela kontuan izanda, etapa lehiatua izango da», adierazi du Aitor Perez Arrietak.

«Ibilbide guztia gogorra den arren, Antioko igoera erabakigarria izango da, jende andana egongo da ikusten eta bidea gehiago estutuko da. Igoera etapako giltzarria izango da», gehitu du Garikoitz Bravok.

Perez Arrietak eskarmentua du jada profesional mailako probetan. Bravo, aldiz, iaz igo zuten profesionaletara eta Euskal Herriko Itzulian egingo du «benetako estreinaldia».

Perez Arrietak maila handiko taldekideak ditu, tartean Cunedo, aurtengo faboritoetako bat. «Nire eginkizunik handiena berari laguntzea izango da, tranpatatik urrundu eta lehenengo postuetan eroso egoten laguntzea. Ihesaldiak egiteko aukerak bilatu beharko ditugu».

Bravok 22 urte ditu eta «eskarmentu gutxi» dauka. «Errealista izanda badakit aurreneko postuetan ez naizela ibiliko, oso txirrindulari onak datozelako. Hala ere, etxean egoteak ematen duen berotasunak lagunduta, lehenengo bi etapatan lan ona egin nahiko nuke».

Zumarragako etapa «gogorrenetakoa» izanda ere, Bravoren ustez, Euskal Herriko Itzuliaren podiuma «Arrateko igoerak erabakiko du».

Zumarragako etapak eta Itzuli osoak ere, txirrindulariei esfortzu handia eskatuko die. «Gero eta erronka gogorragoak jartzen dizkigute, baina ikusleek gozatuko dutela badakit ikuskizuna segurtatuta dagoelako», adierazi du txirrindulari zegamarrak.

IRITZIA: Iñaki Urdangarin

Antioko gure ‘Kapelmuur’-a

Etzi, Goierrik antolatutako 0 Etaparekin batera Belgikan Flandesko Tourra izango da, belgiarrek Ronde Van Vlaanderen izenarekin ezagutzen duten lasterketa.

Profesional mailako txirrindularientzako proba da, galtzada-harriz jositako zatiak eta aldapa motz eta gogorrak dituena. Gailurrik ezagunena Kapelmuur da, helmugatik gertu dagoen gaina da, eta gehienetan Flandesko proban erabakigarria izaten da.

Proba horrek zikloturistentzako bertsioa du, bezperan egiten dute eta milaka lagunek parte hartzen dute. Kapelmuur-eko gainak errespetua eta miresmena sortzen du beste gailurren artean. Ez dute denek igotzen, ez bizikletaren gainean behintzat; galtzada-harria bustita dagoelako eta gurpilak irrist egiten dutelako, neka-neka eginda iristen direlako, edo geratu beharra izaten dutelako eta gero ezin dutelako aldapan gora abiatu. Horrek ez die kentzen, ordea, Muur igota dutela esaterakoan sentitzen duten urguilua.

Asteburu honetan gure Muur Antion izango dugu. Goierriko zikloturistok Euskal Herriko Itzuliaren 51. edizioaren lehenengo etapa beteko dugu igandean. Txirrindulariek hainbat gailur igoko dituzte, baina bereziena Antioko igoera izango da. Zaletu gehienek ez dute portu hau ezagutzen eta maldarik gogorrenak helmugatik oso gertu aurkituko dituzte. Gure Muur partikularra izango da eta amaitzean, txirrindulariek igoerari buruz errespetuz eta miresmenaz hitz egitea nahiko genuke.

Goierriko zikloturistok duela hilabete ekin genion denboraldiari eta igandero, irteerarako elkartzen garenean, Antioko igoera egiten saiatu denik badago. Horrela jakin dugu Jabik eseak eginez igo zuela edo Ibonek pultsometroa 190ean jarri zuela. Jakin dugu Carlosek eta Jose Inaziok ezin izan zutela igo, eta Aitor bere semeekin igo zela. Gure artean, Antioko igoera benetako erronka bihurtu da.

Aurreko igandean, taldean Antio igotzeko saiakera egin genuen, Eitzagako eraikinak atzean genituenean eta maldak gorago ezin zuela egin ematen zuenean, Igartua anaiek traktorea atera eta errepidea itxi ziguten. Oina lurrean jarri genuenerako bagenekien ez ginela igoko, izan ere, horrelako aldapa batean oina lurrean jarriz gero berriz abiatzerik ez baitago.

Etzi, berriz helduko diogu erronkari. Etapa amaituta, Flandeseko Tourrean Kapelmuur-era igo direnen aurpegietan ikusten den errespetua, miresmena eta harrotasuna nahiko genuke guretzako, Antiora ekarrita.


Aitor Txarterina komikilaria izango da Txiste Grafikoen Lehiaketako sari banaketan

Hondarribiko Udalaren Euskara Departamenduak antolatutako Txiste Grafikoen Lehiaketako saridunen izen abizenak aste honetan ezagutuko ditugu. Larunbatean egingo dute sari banaketa, udaletxeko areto nagusian. Udalak Aitor Txarterina komikigile iruñearra gonbidatu du ekitaldirako, eta sariak banatu ondoren Txarterinarekin ondo pasatzeko aukera izango dute sarituek. Sari bikoitza, hortaz.

Sari banaketa ekitaldia larunbatean izango da, baina zein ordutan egingo duten ez dute oraindik zehaztu. Egiten dutenean, udalaren webgunean iragarriko dute.

Lehiaketara aurkeztutako lanekin prestatu duten erakusketa ikusi ez duenak, aukera izango du osteguna arte, Zuloaga Etxeko ohiko ordutegian: 09:00etatik 13:00etara eta 16:00etatik 20:00etara.


Alokairuko parke publikoan sartzen diren etxebizitza hutsak berritzeko diru laguntza lerroa martxan du udalak

Hutsik dauden etxebizitzak bizirik nahi ditu udalak, eta aldi berean, alokairu duin baten beharrean daudenei irtenbide bat eskaini. Horretarako, diru laguntza lerroa sortu du. Zehazki, alokairuko parke publikoan sartzen diren etxebizitza hutsak berritzeko diru laguntzak dira, eta horiek eskatzeko epea zabalik da.

Diru laguntza jaso nahi dutenek ezinbestean bete beharko dituzte hainbat baldintza: derrigorrezkoa da, adibidez, etxebizitza hutsa hori ASAP edo Bizigune programetan sartzeko ezinbesteko diren obrak egiteko izatea. Diruz lagunduko direnak, berriz, honakoak izango dira: obrak egitea, ekipamendua erostea, edota eraginkortasun energetikoaren agiria egitea.

100.000 diru zatia bideratuko du guztira udalak diru laguntza horietara.

Laguntza jasotzeko gainera, etxebizitzek baldintza zehatzak bete beharko dituzte. Errenterian kokatuta behar dute, Bizigune edo ASAP programetan sartuta edota horietara atxikitzeko konpromisoa hartu beharko dute, eta etxebizitza hutsak gutxienez hiru urtez alokatzeko konpromisoa ASAP programari atxikita daudenen kasuan, edota sei urtez Bizigune programari atxikita egonez gero.

Eskaera egiten dutenean, udal teknikariak txostena egingo du eta ondoren, Hirigintza azpi saileko ordezkariak erabakiko du diru laguntza onartu edo ez. Lanak hasi aurretik hartuko du erabakia. Edozein modutan ere, onartutako lanak egin ondoren ordainduko du udalak diru laguntza.

Jaso daitekeen diru kopuruari dagokionean, berriz, Alokabidek eskatutako birgaitze edo ekipamenduak erosi edo instalatzeko obrak egiten dituzten jabeek edo maizterrek itzuli beharrik gabeko obraren kostu erreal eta efektiboaren %30eko diru laguntza bat jasotzeko eskubidea izango dute, Bezik gabe. Laguntza ezin izango da 3.500 eurotik pasa kontzeptu guztiengatik. Eraginkortasun energetikoaren agiriaren kasuan, laguntza %100 izan daiteke 100 eurotik gorakoa ez bada. Laguntza jasotzen dutenek, ezingo dute etxebizitza beragatik laguntzarik eskatu bost urte pasa arte.

Bideratutako diru kopurua eta gehienezko laguntza 3.500 eurokoa izan daitekeela gehienez kontuan hartuta, urtean 28 lagun eta erdik jaso ahalko dute lerro horretako laguntza —kopuru hori, guztiek gehienezko kopurua jasoko dutela suposatuta da—.

Laguntzak, oinarrietan eskatzen diren egiaztagiriak aurkezten diren hurrenkeraren arabera emango ditu udalak, aurreikusitako kopurua agortu arte. Eskaerak laguntzak jasotzeko baldintzak betetzen baditu baina ekitaldi horretako diru zatia agortu den kasutan, eskaera horrek lehentasuna izango du hurrengo urteko aurrekontuan finantzaketa lortzeko, betiere eskaeren hurrenkeraren arabera.

Informazio guztia hemen kontsulta daiteke.


Azken eguna, argazkiak ikusteko

Iñaki Malvidok egindako argazkiak ikusteko azken eguna da gaurkoa. Biterin izango dira ikusgai, 18:00etatik 20:00etara.


Wii-a Miguel Legarrarentzako

"Gaurko eguna ospatzen hasi zenean, Euskararen Nazioarteko Eguna izendatu zuen Eusko Ikaskuntzak, Euskararen Egun guztiak direlako" mezua bidali zuen tlseh traola erabiliz Miguel Legarrak eta bere mezua izan zen, guztietan bertxiotuena.

Horregatik, berak eskuratu du wii-a. Zorionak! Miguelek bere mezuan eta, besteok, bidali genituen hamarnaka mezuetan genion bezala, bizi euskara, euskarak 365 egun dituelako!

Wii-arekin etxean. Millesker @tls_eh!!! Euskararen Hiria eraiki dezagun. Atzo Nazioartean, egunero gurean!! #tlseh #mundiala #365egun — Miguel Legarra (@miguellegarra) December 4, 2013


"Bonbardaketak pairatzen dutenen artean egon naiz, eta ez bonba-jaurtitzaileen artean"

TERESA ARANGUREN (Artziniega, 1944) kazetaria da. Ibilbide luzea egin du informazioaren esparruan: hainbat guda eta herrialde ugari ezagutu ditu, hedabide askorentzat lan egin du eta liburuak ere argitaratu ditu. Hala ere, inoiz ez du bere jatorrizko herria eta eskualdea ahaztu. Urtean behin gutxienez Aiaraldera hurbiltzen da indarrak berritzeko eta paisaiaz gozatzeko. Otsailean Bilbon egon da eta bi hitzaldi eskaini ditu.

Duela hamar egun edo Siriaren inguruan hitz egin zenuen Bilbon Santiago Alba Ricorekin, besteak beste. Zein izan zen zuen mezua?

Jardunaldien helburua izan zen, neurri batean, Siriako gatazkaren inguruko ikuspegi bakarra ez ematea. Siriak sufritzen duen lazgarrikeriaren ezaugarri bat da oso zaila dela jakitea modu fidagarrian nork egin dituen gauzak. Ez da erreza jakitea nork egiten dituen sarraskiak informazioa oso baldintzatuta baitago. Inguruko eta munduko herri boteretsuek interesak dituzte bertan eta.

Lekuko gehienak modu batean edo bestean inplikatuta daude.

Horrek aldi berean eragiten du Siriako drama ikusteko moduak kontrajarriak eta aurkakoak egotea Europan. Eta hori oso tristea da. Siriako gatazkak nolabaiteko apurketa sortu du Europako sentsibilitate ezkertiarrean.

Horren aurrean jakinmina duen ikuspegia sustatu behar dugu, gertatzen dena jakiteko gogoa duen ikuspegi apala sustatu behar dugu.

Ez dugu egia. Ezin dugu esan argi eta garbi hau edo bestea dela gertatzen ari dena.

Zentzu horretan balio handiko jardunaldiak izan dira. Iritzi anitzak egon dira, ez dute talkarik egin baina ñabardura ezberdinak izan dituzte.

Non kokatzen duzu zuk zure iritzia?

Daukagun ziurgabetasun mailatik abiaturik -ezin dugu jakin nork egin duen azkenengo sarraskia- nire ustez argiena da ahalegiun guztiak -diplomatikoak, informatiboak...- guda gelditzera bideratu behar direla.

Ezin dut inkestarik egin Siriako herritarren artean, baina ziur nago guztiek -gobernua babesten dutenek, errebeldeak babestu zituztenak eta gero iritzia aldatu zutenek, errebeldeak babesten dituztenek...- ados daudela horren beharrean. Sarraskiak eta herriaren txikizioa gelditzeko.

Bigarren maila batean geratu behar da nork duen arrazoia, premiazkoena da txikizioa eta mendeku dinamika etetea.

Siriaren inguruan hitz egin duzu, baina beste hainbat herrialdetan egon zara.

Kazetari gisa nire ibilbide gehiena gatazka guneetan egin dut. Ekialde hurbila nahiko ondo ezagutzen dut, nahiz eta mugak izan. Libano, Palestina, Siria, Jordania, Irak... herri horiekin lotura izan dut. Balkanak ere ezagutu ditut. Azken lurralde honetan indarkeriak protagonismo handia izan du, tamalez, herritarrentzat.

Nire burua ez dut ikusten guda korrespontsal gisa, askoz gehiago gustatzen zait "kazetaria guda gunetan" kontzeptua. Guda informazioaren joera da bonbardaketen eta armen ikuspegitik eta ez hori bakarrik, batzutan lehergailuak botatzen dutenen ikuspegitik jorratzen da albistea. Adibidez, horma-kazetariaren figura, hau da, kazetaria militarrekin joaten denean. Printzipioz kazetariak ez luke hori onartu behar.

Nire esperientziagatik, nire iritzia da guda batean kazetariaren lana dela jende apalari gertatzen zaiona kontatzea.

Bizi izan dituzun egoeren artean, zein izango da inoiz ahaztuko ez duzuna?

Niretzat 1982. urtean Israelen inbasioa Libanoren aurka. Nolabait nire lehen bizipena izan zen esparru horretan eta Beirut setiatuan egon nintzen.

Asko markatu ninduen horrek, profesionalki eta pertsonalki. Mendebaldeko Beirut horretan harrapatuta zeuden palestinarrak eta libanoarrak. Arratsalde guztietan israeldarrek bonbardaketak egiten zituen eta hiria sagu-zuloa zen. Guztiek espero zuten azkenengo erasoa.

Eta askorentzat une horretan heriotza helduko zen. Egoera horrek bizitzarekiko maitasuna piztu zuen eta nire oroitzapenak ez dira latzgarriak. Eskuzabaltasuna eta elkarlanak liluratu ninduen une horietan. Azken finean bonbardaketak pairatzen zutenen artean egon nintzen, eta ez bonbardatzen zutenen artean.

Palestinan ere esperientzia handia duzu eta pare bat liburu idatzi dituzu.

Bai, nik Palestinari denbora asko eskaini diot. Gaia modu sakonean ezagutzeko aukera izan dut. Palestinako herriarrek 50 urte eman dituzte egoera latzgarriak bizitzen, baina ni egon naiz oso garrantzitsuetan: Beiruteko setioa, lehen intifada, Jenineko errefuxiatuen kanpamenduaren aurkako erasoa...

Eta palestinarren artean egon naiz. Horrek eman dit herri hori ezagutzeko pribilegioa. Mantendu den herri bat ezagutu dut. Ez dute txikitu bere elkartasun sareak mantendu dituelako.

Banaketa politikoen gainetik, Palestinako gizartea izugarri solidario eta atsegina da.

Kanpotik heltzen zarenean etsipenez bizi duzu haien egoera eta zure buruari galdetzen diozu nola litekeen horrelako egoera gertatzea duela harmarkadak, XXI. Mendean, eta ezer ez gertatzea.

Palestinan egin dez espoliazioa eta garbiketa etnikoa giza krimen handia da. Eta egunero gertatzen den gauza da. Normalizatuta dago.

Eta orain RTVEko Administrazio Kontseiluan zaude.

Aldaketa handia. Ezker Batuak proposatu ninduen kontseiluan egoteko. Nik lan egiteko nituen aukerak erabat aldatu ziren. Azkenengo urteetan Telemadrid-en egon nintzen lanean, baldintza oso osasuntsuetan, hedabide publiko baten ikuspegitik behintzat.

Eredugarria izan zen Telemadrid, Esperanza Aguirre heldu arte, guztia suntsitu baitzuen. Langile guztiak bota zituen, ezinezkoa zen lan independienterik egitea...

Une aproposa zen niretzat. Esparru hori ez nuen ezagutzen baina asko ikasi dut informazio kudeatzailearen ikuspegitik.

Eta uste dut esperientzi interesgarrian parte hartu eta lagundu dudala, PPk RTVEko legea dekretuz aldatu baino lehen. Gu sartu ginenean RTVE aldatu zuten, gobernuaren esku egon ez zedin. Prozedurak sortu zituzten horretarako eta profesional fidagarriak hautatu ziren horretarako.

Hori bai, aro hori motza izan da eta bukatu da dagoeneko. Berez, ni eta beste hiru kontseilariei agortu zaigu kontseiluan egoteko denbora. Duela urte bat. Legebiltzarreko taldeek aldatu behar dituzte baina momentuz ez dute egin. Espero dut laster joatea.


Jaurlaritzak bost eguneko epea eman dio Oinartxo zabortegiari isuriak saihesteko neurriak hartzeko

Eusko Jaurlaritzako Ingurumen Sailak bost eguneko epea eman dio Azkoitiko Oinartxo zabortegiari Urola ibaira lixibiatuen tratamendurik gabeko isuriak saihesteko neurriak hartzeko. Arantza Leturiondo sailburuordeak Hierros Eguino enpresari jakinarazi dio “premiaz” informa dezala Jaurlaritza hartutako neurriei buruz. Bestela, exekutiboak berak hartuko ditu neurriak, enpresaren kontura.

2008ra arte Hierros Eguino izan zen Oinartxoren jabea. “Legez eta kontratuz, hari zegokion zabortegiko lixibatuen tratamendua, baina hasieratik uko egin diote bere betebeharrak betetzeari”, esan du aste honetan Azkoitiko Udalak.

Halaber, udalak adierazi du Oinartxoko zabortegia dela Araba, Bizkai eta Gipuzkoako zabortegirik kutsatuenetakoa.


125 lagun artatu dituzte eguerdian

Txupinazo garaian hautsitako botilek-eta eragindako zauriengatik 125 lagun artatu dituzte osasun zentroetan. Inor ez dute eraman zauri larriekin.


Dama Beltzak taldearen kontzertua bihar, Ikastolako toldopean

Arratsaldeko 19:30etan hasita, kontzertua eskainiko dute Estitxu Pinatxok eta Mikel Santxezek. Egoerak hala behartuta, aforoa mugatuta egonen da, segurtasuna bermatzeko.

Bizi izan dugun pandemia medio, ezin izan dira hainbat ekintza antolatu, eta haietako asko bertan behera gelditu dira; horien artean, Dama Beltzak taldearen kontzertua. Hala ere, egungo egoera «hobea» denez, Dama Beltzaken kontzertua antolatzea erabaki du Goizuetako Udalak, bihar arratsalderako. 19:30etan izanen da, Ikastolako toldopean. Kontzertuaren parean, aulkiak egonen dira, behar den segurtasun distantziarekin jarrita, eta «horietan eserita ikusi beharko da kontzertua». Ezin da zutik egon, beraz.

Maskarilla janztea ere beharrezkoa dela jakinarazi dute antolatzaileek, eta «behin eserita kentzeko aukera egonen da». Azkenik, segurtasuna bermatze aldera, aforoa mugatuta egongo dela ere azaldu dute. Horregatik, herritarren artean soilik zabaldu nahi dute deialdia.

Auzolanerako deia ere, bihar

Kontzertuaz gain, bihar goizerako «herriko bazterrak txukuntzeko» auzolanerako deia ere luzatu dute. Goizeko 09:00etan jarri dute hitzordua, Goizuetako plazan. Gomendatu dute, eramatea pala, aitzurra, karretilla eta beharrezko tresnak ekartzea. Parte hartzeko, gaur da izena emateko azken eguna, Goizuetako Udalera deituta, 948 514 006 telefono zenbakira. Adin eta zailtasun guztietarako lanak egonen dira, eta amaitzean, hamaiketakoa egingo dute.


Memoria tailerra eta bingo partidak jubilatuen elkartean

ITSASONDO // Memoria tailerra egingo dute Itsasondoko jubilatuen elkartean bihar, asteazkena, 18:00etatik aurrera. Garuna aktibo eta sasoian mantetzen laguntzeko tailerra da eta bertan hainbat ariketa egingo dituzte. Bestalde, etzi, osteguna, bingo partidak jokatuko dituzte, 17:00etan hasita.


'Changemaker' izendapena lortu du Arizmendi ikastolak

Gizarte berrikuntzaren alde apustua egiten duen ASHOKA fundazioak estatuko lau ikastetxe izendatu ditu changemaker gaur eguerdian, Madrilen. Izendapen hori lortu duen lehen ikastola da Arizmendi.

Kanarietako, Extremadurako, Galiziako ikastetxe bana eta Arizmendi ikastola izan dira izendatuak gaur, azaroak 13, Madrileko Teatro Españolen egindako ekitaldian. Izendapenaren atzean ibilbide luzea dagoela adierazi dute Arizmendiko kideek, 456 eskolen behaketarekin eta hautaketarekin hasi zena hain zuzen ere. Azken txanpa urriaren 10ean izan zen, azalpen eta kontraste prozesua, zortzi aditurekin eta 32 behatzailerekin. Azken erabakia hartzeko zazpi irizpide hartu zirela kontuan adierazi dute: bisio eraldatzailea, ikaskuntza aktiboa, berrikuntza, eragina, ekipoa, jarrera irekia eta proiektu integrala.

"ASHOKA sarean aritzeak Arizmendiren konpromisoa areagotzea dakar, hezkuntzan ikastolek eginiko ekarpen eraldatzailea ezagutarazteko, eta -aldi berean- beste testuinguruetatik datozen ekarpenez ikasteko eta hobetzeko obligazioa", adierazi dute ikastolako kideek.

Arizmendi kooperatiba integrala da; 3.203 ikasle, 4.504 guraso, 246 profesional, 696 lankide, 6 entitate kolaboratzaile eta 276 begirale ditu.


Bazkide berriak egiteko epea, zabalik

Epea zabaldu du Umore Ona elkarteak, bazkide berriak apuntatzeko. Otsailaren 16ra arte izanen da epea, eta bazkide berri bakoitzak, bi bazkideren babesa beharko du. 25 urtetik gorakoentzat, 510 eurokoa da kuota, edo 70 euroko aurreneko kuota bat eta 40 euroko 11. Aldiz, 25 urte baino gutxiago dituztenek, 300 euro ordainduko dituzte, edo 25 euroko 12 kuota. Martxoaren 16tik aurrera izanen dira bazkide.


«Gizarte honen parte izan nahi dut»

Gipuzkoan tutoretzapean egondako gazte migratzaileen talde batek salatu egin ditu Madrilek bizileku baimena emateko ezarritako baldintza berriak.

Seniderik gabe Gipuzkoara iritsi eta adingabeak ziren bitartean aldundiaren tutoretzapean egondako gazte migratzaile batzuen talde baten ustez, haiei bizileku baimena emateko eta hori berritzeko Espainiako Barne Ministerioak azken urtean ezarritako neurri berriek «irregulartasunari» egiten diote mesede. Gipuzkoako SOS Arrazakeriaren arabera, iazko apiriletik abendura arteko epean hazi egin zen egoera «irregularrean» Gipuzkoan dauden gazte migratzaileen kopurua. «50 bat gehiago dira, eta kopuru hori bikoiztu egingo da». Madrilek ezarritako baldintza berriak salatzeko, «abandonatuta» sentitzen direla adierazteko, tutoretzapean egondako gazte migratzaile batzuek agerraldi bat egin dute Espainiako Gobernuaren Gipuzkoako Ordezkaritzaordearen Atzerri Bulegoaren aurrean, Donostian. Ohar bat irakurri dute euskaraz, gazteleraz eta arabieraz. «Ez dut laguntzetatik bizi nahi. Lan egin nahi dut, ekarpenak egin nahi ditut, eta gizarte honen parte izan nahi dut». Manifestazio baterako deia egin dute; ostiralean izango da, Donostiako Bulebarrean (19:00).

Jakinarazi dutenez, bizileku baimena aurrenekoz lortzeko, Barne Ministerioak exijitzen die hilabete bakoitzean kontu korrontean edukitzea IPREM Askotariko eraginetarako errenta adierazle publikoaren %100 —537,84 euro—. Bigarren baimenerako, «20 urte ditugunerako», IPREMaren %400; hau da, 2.000 euro baino gehiago edukitzea kontu korrontean.

Gazteen esanetan, 18 urte betetzen dituztenean, gizarteratzeko eta laneratzeko prozesu bat hasten dute «laguntza» ematen dieten erakundeekin. «Duela urtebetera arte, erakundeek eta Gipuzkoako Diputazioak onartutako ziurtagiri batekin nahikoa zen IPREMaren %100 eta %400 frogatzeko». Kontua da orain Espainiako Gobernuak eskatzen diela «bitarteko propioen bidez» lor dezatela diru hori. Auzitegi Gorenak ezarritako jurisprudentziari jarraikiz aldatu zuen arautegia: «18 urterekin eta lan egiteko baimenik gabe diru hori aurreztua eduki ahal izango bagenu bezala...» kexatu dira gazteak. Diru hori ez baldin badute, lanbide arteko gutxieneko soldata (950 euro) bermatzen duen urtebeteko lan kontratu bat exijitzen diete.

Ahmed 27 urteko gazte marokoarraren iritziz, «ezinezkoa» da Madrilek jarritako baldintzak betetzea. «18 urteko batek nondik atera behar ditu 2.000 euro? Edo urtebeteko lan kontratu bat? 30 urteko esperientzia duen batek ere ezin du lortu. Ez da errealista». Urtebeteko lan kontratuaren eskakizunaren harira, gazteek galdera bat planteatu dute: «Gipuzkoan zenbat gazte daude baldintza horiek betetzen dituen kontratu batekin?». Gogoeta egitera deitu dituzte erakunde publikoak, eta galdera gehiago plazaratu dituzte: «Zer nahi dugu gizarte gisa? Menpeko gazte batzuk ala independenteak? Ekarpenak egitea edo zama izatea nahi duzue?».

Horregatik, trebatzeko, formakuntza jasotzeko, eta lan merkatuan sartzeko «behar beste denbora» edukitzea proposatu diete instituzioei, kontuan hartuta 18 urterekin «gizarteratzeko eta laneratzeko prestakuntza prozesuetan» daudela. «Beraz, IPREMaren %100 eskatzen diguzuenean, Gipuzkoako Foru Aldundiarekin hitzarmen bat egina duen erakunde batekin laguntza prozesu batean gaudela onestea eskatzen dizuegu». Izan, gazteen arabera, emantzipaziorako pisuak, izan gizarteratzeko laguntza ekonomikoa edo, besteak beste, izan laguntza hitzarmena. «Horrela, prestakuntza jasotzeko eta lan merkatuan sartzeko denbora izango dugu, eta, baimena bigarrenez berritzeko eskatu behar dugunean, lan kontratu bat lortu ahal izango dugu». Beraz, «urtebete baino gutxiago» irauten duten kontratuak onartzeko eskatu diete instituzioei.

Othame 23 urteko gazte marokoarrak kontatu du bi urteko mekanizazio ikastaro bat egin zuela lana bilatzeko, baina curriculuma uztera joaten zenean «eskarmentu handia» exijitzen ziotela kontratu bat lortzeko. Formakuntzan segitu zuen, lanbide heziketako erdi mailako ziklo bat egiten hasi zen osasun larrialdietarako teknikari izateko, baina utzi egin behar izan zuen, urtebeteko lan kontratu bat edukitzeko. «Lortu nuen; hamalau hilabetez kotizatu nuen, baina, bizileku baimena berritu behar nuenean, ukatu egin zidaten, argudiatuz enpresak eta trabak jartzen hasi zirela». Ahmedek azaldu du nolako egoera bizi duten haietako askok: «Ikasketak, formakuntza, uztera behartuta daude, urtebeteko kontratuak lortzeko»

«Lan guztia pikutara»

Gazteek hezitzaileak, irakasleak, administrazio publikoak, giza erakundeak, eta, besteak beste, gobernuz kanpoko erakundeak izan dituzte gogoan. «Oso gogorra da egindako ahalegin eta lan guztia pikutara joatea». Haien egoera kontuan hartuta, iruditzen zaie, beraz, erabili den diru publikoa ez dela aprobetxatu. «Paperik gabe ezin duzu ezer lortu», Ayoub 19 urteko gazte marokoarrak laburbildu du salaketa egin duten gazteen egoera.

Gipuzkoako SOS Arrazakeriak, Harrera Sareak, Caritasek, Kolore Guztiak elkarteak eta Steilas sindikatuak manifestaziorako deialdiarekin bat egin dutela jakinarazi dute.


Ereñotzuko eskolan ibiliek, bazkaria

Urtero bezala, aurten ere bazkaria egingo dute, Ereñotzuko eskola zaharrean ibilitako emakumeek. Irubide jatetxean egingo dute bazkaria, azaroaren 12an, larunbatarekin. Antolatzaileek jakinarazi dute, azaldu ezin dutenek abisatzeko, mesedez, telefonoz: 652715075.


Istillagako aparkalekuak erosteko eskaera epea hilaren 31n itxiko dute

Istillaga-Dunboa eremuko aparkalekuen erosketarako eskaera epea hilaren 31n bukatuko dela jakitera eman du gaur Irungo Udalak. Neurri eta tamaina ezberdineko bederatzi aparkaleku dira denera Dunboan salgai daudenak, eta 22.247,35 euroko prezioa du merkeenak.

Horiek horrela, Dunboa eta Santiago auzoetako bizilagunek lehentasuna dutela jakinarazi dute tokiko gobernutik. Hau da, 0 eta 20 arteko eskala batean, 20 puntu edukiko lituzkete auzokideek. Irunen bertan, edo aparkaleku arazoak dituzten eremuetan bizitzeak lehentasun zerrendara ere eramango ditu interesatuak.

Informazio gehiagorako HAZ bulegora edota 943505311 telefono zenbakira jo dezakete interesatuek.


Sahararrei laguntzeko deia zabaldu da Goierrin

Gipuzkoako saharar herriaren lagunen elkarteek bat egin dute eta laguntza eskatu dute Saharako errefuxiatuen kanpamenduetan urriaz geroztik bizi duten egoerari aurre egiteko. Laguntza eskaera Goierrira ere iritsi da, eta diru bilketa abenduaren 20ra arte egingo da, Kutxabanken bitartez. Goierriko Sahararen aldeko lagunak, Saada Elkartea arduratuko da diru bilketaz.

Urriaren 17an hasi eta aste betez euria egin zuen, saharar errefuxiatu guneetan uholdeak eraginez. Ez zen giza galerarik izan, baina bai kalte material ugari. Goierrin jasotzen den dirua Tindufetik 400 kilometrora dagoen Dahla herrira bidaliko da, Ilargi Erdi Gorriaren bitartez.